Omwana gwe nnalonda ku kkubo y’anfudde kyendi kati\n“OMWANA eyakonziba gwe nnalonda ng’asuuliddwa ku mabbali g’oluguudo e Masaka yampa entandikwa ne gye buli kati nneebaza Mukama olw’ekirabo kino ekintuusizza wendi”, bwatyo ‘bisopu’ Arnold Muwonge bw’atandika emboozi ye ku kyakyusa obulamu bwe.\n“Omwana ono omuwala nnamulonda wa myaka munaana ku mabbali g’oluguudo e Kyabakuza, bwe nnali nva e Masaka okubuulira enjiri nga nnasanga abantu bajagaladde nga ba-mutunuulira olw’embeera gye yalimu nga mulwadde. ngenda okunoonyereza ku bimukwatako nga bazadde be baafa. Yali abeera n’abooluganda lwe ne bamusuulirira olw’embeera gye yalimu era baali balowooza ddogo kwe kumwesamba.\nOlw’okuba omwana ono yali mu mbeera mbi abatuuze mu kitundu kino baagezaako okunnemesa okumutwala nga bangamba nti omwana ono baamuloga era agenda kunfiira mu ngalo.\nNnawulira nga kinkutteko ne mmuteeka mu kabangali gye twalimu ne mmuleeta ewange ebiseera ebyo nali mpangisa mu kibuga nga sinnazimba e Wakiso. Nnamuteekako nnansi okumujjanjaba ng’ono yamuwa amakerenda ga Vitamiini n’okumuliikiriza mu ngeri eyenjawulo n’asobola okutereera.\nEkisa kyankwata olw’embeera gye yalimu era oluvannyuma nafuna ekirowoozo ky’okulabirira n’abaana abalala abali mu mbeeera y’emu era kino kye kyampaliriza okutandikawo ekifo ekirabirira abaana abataliiko mwasirizi ekya Kampala Children’s Centre (KCC) mu Wakiso. Ekifo kino kyakamala emyaka 10 nga kati mpezezza abaana 130 be ndabirira era bonna bampita ddadi.\nBULI WIIKI POLIISI ETUWA OMWANA ASUULIDDWA\nOkuva ku mwana ono nnatandika okukuhhaanya abaana ab’enjawulo nga bangi basuulibwa ku nguudo n’ebifo omubadde entalo. Nnakwatagana n’ebitongole ebivunaanyizibwa ku baana naddala poliisi era buli wiiki poliisi etukubira essimu ng’etusaba okugiyamba okutwala abaana abalondeddwa nga basuuliddwa kye tuvudde tuweza omuwendo guno.\nEkifo kino nnakitandikawo kuyamba baana abataliiko mwasirizi\nbasobole okufuna omukwano n’okulabirirwa ng’abalala abalina abazadde.\nAbamu ku baana nga bayigirizibwa okukama ente mwe banywa amata.\nOlw’okuba nnali njagala abaana bano banywe amata buli kiseera, nnasalawo okugula ente maleeto era ziweze 10 ze nkama. Amata gano tugabateera mu buugi kibayambe okukula obulungi. Ku nte twongerako okulunda enkoko ne balya amagi n’ennyama.\nOmwana ne bw’aba yaakazaalibwa mmugabirira amata n’akula ng’alinga eyayonka. Tulina ennimiro evaamu emmere n’enva endiirwa, bye ndiisa abaana bano.\nEnte zino zitweyagaza kuba abaana baziyigirako engeri y’okuzirabirira, okukozesa obusa mu nnimiro n’okukola biogas.\nNJAGALA BONNA BASOME\nEngeri gye nnasoma ne nfuna diguli mu byobusuubuzi, mmanyi amakulu n’ebirungi ebiri mu kusoma, njagala abaana bano basome.\nAtuusizza okusoma tumutwala mu nnasale era basoma mu Destiny Bridge Academy e Wakiso okutuusa lwe bamalako pulayimale ate\nbwe bayingira siniya tubatwala mu Stride Academy nalyo liri mu Wakiso.\nOmuwala gwe nnasooka okulabirira yamaliriza emisomo mu Makerere Yunivasite omwaka oguwedde nga yasomye byakompyuta. Ne banne abalala munaana ababadde mu kifo nga bano nnasooka kubalabirira wange nga sinnakitandika baatikkiddwa mu masomo ag’enjawulo.\nAbamu ku baana abaasangiddwa mu kifo ekirabirira abaana e Wakiso ekyatandikibwawo Arnold Muwonge.\nAbaana bano balina ebitone ebyenjawulo, tulinamu abayimbi era batendekebwa mu kuyimba nga ne gye buvuddeko beetaaba mu kuyimba mu kuggulawo olukuhhaana olwetabwamu abakulembeze okuva mu mawanga ga East Afrika.\nABAANA ABASINGA GYE MBAGGYA\nAbaana abasinga mbafuna okuva mu Kisenyi - Kampala n’ebifo nga Pader, Agago ne Lira. Ssente ezibalabirira nzifuna okuva mu mikwano n’abantu abalala ababaagaliza okubeera obulungi.\nOBUZIBU BWE NSANGA\nGavumenti tefuddeeyo kutuyingiza mu nkola yaayo ng’ebaga amateeka agafuga abalabirira abaana bano. Emisoso mingi gye tuyitamu okukukwasa omwana okumulabirira ng’oluusi bw’oteewaayo mu ngeri eyenjawulo otendewalirwa n’obivaako omwana n’asigala gy’ali ng’abonaabona.\nAbaana bano bava mu bifo bya njawulo n’emyaka gya njawulo nga kikutwalira ebbanga okubakwasisa empisa z’asanze mu


Akatale akanene e Mukono kavunze abasuubuzi balajana – Watchdog Uganda\nAkatale ka Kame Valle nga bwe kafanana, mu kiseera kino\nABASUUBUZI mu katale akanene mu Kibuga kye Mukono bakaaba olw’embeera eri mu Katale kaabwe naddala mu kiseera kino eky’enkuba efuddemba buli lunaku.\nBwotuuka mu katale kano tolema kwewunya mbeera abasuubuzi bano gye bakoleramu, olwe bisooto, emyala egyanjaalira mu bantu nga kwotadde ne Kabuyonjo okuba enkyafu ekiyitiridde.\nAbasuubuzi naddala abatunda ebyenyanja, amatooke, ennyaanya ne bilala bali mu mbeera mbi nga bano eby’okubeera abayonjo babivaako dda, kuba ne bwe bajja nga batukula baddayo nga balinga abava okulima, era nga bagamba nti nabaguzi ennaku zino baafuuka batono olwebisooto ebili mu katale kano, nga kino kizizza eby’enfuna byabwe emabega.\nOmu ku basuubuzi mu katale kano Ramathan Jjuuko agamba nti embera eno bagibaddemu akaseera akawerako, era nga bafubye okutegeeza abakulembeze ba Munisipaari ne Division ye Mukono embeera mwe bakolera nti kyokka bafuna bisuubizo buli kadde.\nAgambye nti bwe kiba kiseera kya musana enfuufu ebajjula bonna, ate okwenkuba gujabagira kubanga abamu balemwa n’okujja okukola nga batya obukyafu.\nAyongeddeko nti abakulembeze bwe batavaayo mangu boolekedde okukwatibwa endwadde ezisibuka ku bujama, naddala ssinga tebakola ku myala ne kabuyonjo ebili obubi ennyo.\nMeeya wa Mukono George Fred Kagimu bwatuukiriddwa ku nsonga eno agambye nti ekiri mu katale bakimanyi bulungi, era nagamba nti waliwo entekateeka y’okuteeka obujjo obuziyiza enfuufu ne bisooto mu katale kano, nti era baamala dda okwogerako nabakulembeze b’akatale kano nga banatera okukwatagana batandike okukikolako.\nAnyonyodde nti yadde nga Gavumenti eyawakati akatale kano yakatwala era nga bamaze n’okufuna obukakafu nti kagenda kuzimbibwa okutuusibwa ku mutindo, naye bagenda kulaba nga babaako kye bakola okulaba nga bayamba abasuubuzi baabwe.


Mujje mutubulire ani yabawa ettaka lye ssomero lya Spire, Minisita Namuganza – Watchdog Uganda\nMINISITA omubeezi owe ttaka Persis Namuganza alagidde Poliisi mu Disitulikiti ye Jinja okuyita saako nokunonyereza ku bantu abeekomya ettaka lye ssomero lya Spire Road Pulayimale elisangibwa mu kibuga kye Jinja.\nEkilagiro kino Namuganza akiweredde mu lukiiko olutudde ku ssomero lino olukubiriziddwa Minisita webyenjigiriza ebisokerwako Rosemary Senninde era nga lwetabiddwamu, abakulira ebyokwerinda bonna mu ttundu ttundu lye Jinja, omubaka akikirira ekitundu kino Paulo Mwiru, saako nabazadde bonna abe ssomero lino.\nNamuganza agamba nti ettaka lye ssomero lino abantu baalyesenzaako era nga kuliko ebyapa 28, nga tebamanyi mitendera ababifuna mwe baayita kubanga abakulira essomero lino tebalina kye bamanyi.\nYategezezza nti essomero telikyalinawo yadde akataka kwe likolera mirimu songa emabegako baalina yiika eziwerako ekyayambanga nabaana okubaako kye bakolerako ekibayamba, wano ne yewuunya abantu abalikkakanako ne balyekomya bonna, be yayogeddeko nga abatayagaliza byanjigiriza kugenda mu maaso mu kitundu kye Busoga.\nMu lukiiko luno era kyasaliddwawo banonyereze ku ngeri saako ne kigendererwa kya Makerere Yunivasite ettabi erye Jinja butya bwe lyafuna ebimu ku bizimbe bye ssomero nga ekitongole kye bye njigiriza mu Ggwanga tekimanyi.\nYe Minisita Senninde mu kwogerakwe yanenyezza abantu abeesenza ku ttaka lye ssomero era wano nabikkula ekyama nti ayimirizza mbagirawo okukyusa abasomesa abawerera ddala 10 ku ssomero lino.\nKino kyazzewo oluvanyuma lwabayizi nabazadde be Ssomero lya Spire okwekalakaasa wiki ewedde nga bawakanya okukyusibwa kwa baswomesa 10 okuva mu ssomero lino saako nokuwakanya butya ettendekero lya Makerere Yunivasite engeri gye lyafunamu ebizimbegye baagamba nti teyali nnungamu.\n7th July 2016 at 12:58


Bukedde Online - Tugenda kutandika ekisaakaate ky'abakulu - Nnaabagereka\n'Sinnasalawo kuvuganya Nambooze'\nAbakyala mukomye ebikolwa eby'ekko - Rev. ...\n“Okubeera omuyivu kirungi era kikulu, naye n’okubeera n’empisa ez’omu bantu kya makulu nnyo ensangi zino noolwekyo nkizudde ng’abantu baffe bangi beetaaga ekisaakaate basobole okubangulwa mu nsonga ezitali zimu,” Nabagereka bwe yategeezezza.\nNnaabagereka ( ku kkono), Polof. Kagonyera ne Polof. Kateregga ku kutikkira abayizi ba Kampala Yunivasite\nNNAAbagereka Sylvia Nagginda asuubizza okutandika ekisaakaate ky'abantu abakulu mu matendekero aga waggulu okusobola okuzzaawo obuntubulamu obugenze bubaggwaamu.\nYabadde ku mukolo gw'okutikkira abayizi abaasobye mu 3,000 ku Kampala University e Gaba.\nNnaabagereka yagambye nti ensangi zino abantu abayivu bangi baweddemu obuntubulamu n'okubulwa empisa ez'omu bantu n'agamba nti basaba ekisaakaate kibabangule.\n"Okubeera omuyivu kirungi era kikulu, naye n'okubeera n'empisa ez'omu bantu kya makulu nnyo ensangi zino noolwekyo nkizudde ng'abantu baffe bangi beetaaga ekisaakaate basobole okubangulwa mu nsonga ezitali zimu," Nabagereka bwe yategeezezza.\nYagambye nti ekisaakaate tekigenda kusosola mu mawanga wabula kigenda kubeera kya buli muntu ayagala okubangulwa.\nKu ludda lw'abaatikkiddwa omwabadde abaafunye diguli esooka, eyookubiri ne dipulooma, Nnaabagereka yabakuutidde okufaayo okussa mu nkola ebibasomeseddwa basobole okutumbula eggwanga lyabwe.\nYasabye Gavumenti okuyamba ku matendekero g'obwannannyini ge yayogeddeko ng'agakoze omulimu omulungi eri abaana b'eggwanga era agasaana okukwatirwako mu byensimbi n'okugawa ettaka kwe gasobola okuzimba amatendekero amalala.\nAkulira Yunivasite eno, Polof. Mondo Kagonyera yagambye nti aliwo abayizi bangi abagenda mu matendekero aga waggulu kyokka ne bavaayo nga tebalina kye bayizeeyo olw'okugulirira ebibuuzo.\n"Abayizi bangi ensangi zino bafaayo nnyo okufuna obubonero obutali bwabwe okusinga okussaayo omwoyo kw'ebyo ebibasomesebwa bafune obwabwe obutuufu," Kagonyera bwe yagambye.\nPolof. Ssaalongo Badru Kateregga omutandisi era omumyuka w'akulira Yunivasite eno yeebazizza Nnaabagereka olw'enteekateeka y'okutandika ekisaakaate ky'abakulu n'amusaba kitandikire ku Yunivasite ye era ne yeeyama okuyamba okulaba nga kitambula bulungi.\nKateregga yategeezezza nti gano ge matikira gaabwe ag'omulundi ogwe 16 ne yeebaza Katonda olw'obusobozi bw'abawadde okukuuma omutindo gwa Yunivasite n'okugigaziya.\nKateregga yagambye nti abayizi abaatikiddwa baabadde 3,352.\nOkusinziira ku Kateregga, abayizi 2,017 kw'abo abaatikiddwa babadde balenzi, ate abawala nga bali 1,335. Nga bavudde mu Uganda, Tanzania, Kenya, Rwanda, Somalia, South Sudan n'awalala.\nKu bayizi ba Rwanda abataasobodde kubaawo olw'ensalo ezaggalwa, Kateregga yagambye nti tekyabalobedde kutikkirwa kubanga baabadde baateekeddwa dda mu katabo k'abalina okufuna diguli zaabwe ne dipulooma omwaka guno.\nabayizi ba university\nMukyala tonfera leka mpulire oba kasamba\nBamukutte ku bya kusumulula butaala ku mmotoka\nOmutamiivu totawaana kunkubira\nDJ omukyala alaze okutabula emiziki we kumutuusizza\nDJ Nimrod engule agisuza mitwetwe


Bukedde Online - Taata asse omwana n'amusuula mu kaabuyonjo\nAmaanyi ga Buganda gali mu bavubuka abakuz...\nPoliisi oluggyeeyo omulambo mu kaabuyonjo abatuuze ne batandika okukaaba nga bwe bakolimira abazadde obwedda be boogerako ng'abatemu nga bwe bagamba nti omusajja oyo naye agwana kalabba ate abalala nga baagala agobwe ku kyalo.\nPatrick Simbwa ow'emyaka ebiri n'ekitundu ye yattiddwa kitaawe, Patrick Busuulwa 23 era kigambibwa nti okumutta kyavudde ku mukyala we, Allen Bukirwa 18, okumuteeka ku nninga ng'amugobya omwana ono buli kiseera era ng'abadde amutiisatiisa n'okunoba singa tamuggyaawo. Omwana ono yamuzaala mu mukyala mulala.\nBombi bagguddwaako omusango gw'okutta ku poliisi y'e Wakiso wabula bano baasoose kwewozaako. Omukyala yategeezezza nga bwatalina mukono mu kutta mwana ono ate ye Busuulwa yakkirizza omusango gw'okutta nti teyagenderedde wabula n'asaba bamusonyiwe.\nCharles Kabanda ssentebe w'e Ssumbwe yategeezezza nti ku Mmande, Busuulwa yamutuukirira n'abategeeza ng'omwana w'abuze nga yabadde amulese ku lubalaza kwe yabadde amusimbye okweyamba ekiro kyokka yagenze okufuluma teyamusanzeewo.\nSsentebe yayongeddeko nti okusinziira ku ngeri Busuulwa gye yannonnyoddemu, kyamuleetedde okumubuusabuusa n'asalawo okutandika okubuuliriza ku kyalo asobole okumanya ekituufu.\nBaliraanwa ba Busuulwa baamutegeezezza nga abafumbo abo bwe bamaze ebbanga nga batulugunya omwana nga n'olumu tebamuwa mmere. Kino kyayongera okumukakasa nti Busuulwa yandiba nga yasse omwana we.\nYategeezezza nti beekuhhanyizza n'abaakakiiko abalala n'abatuuze ne batandika okunoonya omwana wabula nga Busuulwa balaba mweraliikirivu ng'alinga eyazzizza omusango ekyabaleetedde okwongera okumwekengera.\nSsentebe Kabanda yategeezezza nti, oluvannyuma yatadde ku Busuulwa enkessi era bano ne balaba Busuulwa ekiro ng'asindiikiriza mukyala we n'abaana basule mu baliraanwa.\nObudde bwe bwaziba, baalaba Busuulwa ng'agenda mu mwala n'aggyawo omulambo gw'omwana gwe yali asibidde mu kaveera n'agutwala wabula baakoma okumutambulizaako amaaso ng'akyama mu maka ga muliraanwa we kyokka tebaamanya gye yasuula mulambo.\nYagambye nti enkeera ku Lwokusatu nga October 17, 2019 yakeera mu maka nga Busuulwa ng'ali n'abatuuze era ng'amaze n'okutemya ku poliisi.\nAbatuuze baasoose ne bakuba Allen Bukirwa mukyala wa Busuulwa nga baagala ayogere ekituufu kyokka ssentebe n'amubaggyako n'asooka amukema era we yabategeerezza nga Busuulwa yennyini bwe yettidde omwana we naye nga tamanyi mulambo gye yagututte.\nYagambye nti embeera yeemu era gye yayisaamu Busuulwa n'ayogera amazima nga bwe yamutta mu butali bugenderevu n'asooka amusuula mu mwala kyokka bwe yalabye ng'abatuuze bayinza okuzuula omulambo n'aguggyawo n'agusuula mu kaabuyonjo ya muliraanwa we Norah Nsereko.\nPatrick Busuulwa olwamaze okwogera bino atwala Poliisi y'e Bulaga n'amuteeka ku kabangali ne mukyala we n'abatwala ku poliisi y'e Bulaga gye baggyiddwa ne batwalibwa ku poliisi e Wakiso okubataasa ku batuuze baleme okubanganjambula.\nOmulambo gw'omwana gwatwaliddwa poliisi eyakulembeddwa DPC w'e Wakiso, Patrick Isaamat mu ggwanika e Mulago.\nOmwogezi wa poliisi mu Kampala n'emiriraano, Patrick Onyango yakakasizza okufa kw'omwana ono n'okukwatibwa kw'abafumbo bano.\nPulogulaamu y'okutuuza Abaamasaza efulumye\nBusiro eri mu keetalo kaakukuza bulungi bwansi


Bukedde Online - Beti Kamya akimanye nze Loodi Meeya omulonde - Lukwago\nAba bodaboda batabuse ne balangira Lukwago...\nOBUTAKKAANYA wakati wa Loodi meeya Erias Lukwago ne minisita wa Kampala Beti Namisango Kamya bweyongedde bwamugaanyi okwetaba mu ttabamiruka wa bameeya b’ebibuga olutegekebwa Bbanka y’Ensi yonna nga lubaawo omulundi gumu mu bbanga lya myaka 10.\nLukwago ne Kamya bwe bali ku mbiranye\nBbanka y’Ensi yonna yayise Lukwago ng’eyita mu minisitule y’ensonga z’ebweru agende ayanjule ebizibu bya Kampala naddala ku ludda lw’abanoonyi b’obubudamu n’obwetaavu ekibuga bwe kirina ku mirimu egyenjawulo.\nMinisita yawandiise ebbaluwa emuyimiriza okwetaba mu lukiiko luno nga January 6, 2018.\nEbbaluwa yagiwandiikidde dayirekita wa Kampala Jennifer Musisi Ssemakula ng’emutegeeza nga bw’atalina kumuwa kintu kyonna kuba takkiriziddwa kugenda mu lukiiko olw’okubeera mu Kuala Lumpur, Malaysia.\nHannington Nkalubo yatuukiridde Lukwago ku Lwokuna lwa wiiki ewedde lwe yabadde alina okusimbula nannyonnyola embeera eriwo\nLwaki olemeddwa okukwatagana ne minisita Beti Kamya wamu ne dayirekita wa Kampala Jennifer Musisi?\nByonna by’olaba ebigenda mu maaso nze si byewuunya. Bw’oba ojjukira bulungi n’entalo z’okungoba mu ofiisi mu kisanja ekiwedde zaasajjuka luvannyuma lwa myaka ebiri nga balaba ebintu mbitambuza bulungi. Mu February 2013, bwe byaliwo eyali minisita Frank Tumwebaze yayimiriza enkiiko zonna ze nali ntuuza.\nMu May natuuza olukiiko lwa bakansala okungoba ate mu September ne bassaawo akakiiko (Tribunal) eyambuulirizaako. Beti Kamya by’akola akimanyi nti bimenya mateeka kyokka olw’okuba alina kye yasuubiza Pulezidenti Museveni bwe yali akyadde e Kawempe nti okulonda okuddako agenda kumuwangulira Kampala ku bitundu 80 ku buli 100 tafaayo ku tteeka.\nBuli lw’alaba ng’emirimu ngikola mu mateeka n’ebintu nga mbitambuza bulungi agezaako okussaawo emiziziko era ekigendererwa kye kyakuggalawo ofiisi eno.\nBw’ogamba nti minisita tagoberera mateeka otegeeza ki?\nOmuntu agoberera amateeka tasobola kutuula mu ofiisi ye n’awandiika ebbaluwa eyimirizza entambula za Loodi Meeya ng’akimanyi nti meeya atwala ekibuga ky’eggwanga ekikulu ateekwa okutambula okusakira eggwanga.\nBbanka y’Ensi yonna yaakamala okutuwa obukadde bwa ddoola 175, bwe tukozesa enguudo, emyala n’okussa amataala ku nguudo.\nBabadde bagenda kwogera ku banoonyi b’obubuddamu abeeyiwa mu ggwanga n’okusinga mu Kampala era ebitongole ebigaba obuyambi byagala engeri gye tukuttemu embeera eno. Lipoota gye mbadde hhenda okubanjulira mulimu enkola y’ekibuga Kampala ku banoonyi b’obubudamu n’okusaba ebitongole omuli Bbanka y’Ensi yonna etukwatireko.\nBw’otunuulira etteeka erifuga Kampala akatundu nnamba 11 (1) kagamba nti Loodi Meeya ye mukulembeze omulonde akulira Kampala ate akatundu (E), kalaga nti nze nvunaanyizibwa ku kutegekera ekibuga n’okukisakira.\nEmirimu gyange tegirina we giyingirira mu gya minisita. Ebitongole ebigoberera amateeka byawandiikidde minisitule ekola ku nsonga y’ebweru eyampise butereevu nga tewandiikidde minisita Beti Kamya kuba bamanyi amateeka.\nBwe baba baakuyise butereevu lwaki minisita yabiyingiddemu?\nBbanka y’Ensi yonna bwekuyita esasula tikiti y’ennyonyi, ebyokulya, okusula n’okutambula munda mu ggwanga gy’oba ogenze. Baasasudde tikiti nga yalukale nga tekuli ssente za nsako ez’ennaku ettaano ze mbadde nnina okumalayo.\nTtabamiruka omunene nga ono KCCA eteekwa okumpa ssente z’ensako ne bongera ku ssente za tikiti ne nsobola okutuula mu kifo ekiddirira ekyabakungu (economy).\nBeti Kamya bwe yategedde nti waliwo ssente KCCA z’eteekwa okumpa ezaabadde zitawera wadde obukadde butaano n’agaana.\nAkola nga dayirekita, Samuel Sserunkuma ne banne baabadde basanyukidde ttabamiruka kuba akola kinene okumatiza Abazungu batwongere obuyambi nga bwe bakoze ku nguudo era nga bategese lipooti gye nabadde maze okuyitamu nga nsigadde kugyanjula.\nNawulidde nti waliwo abalala abaabadde bamaze okugenda. Kituufu?\nOkuddamu: Ekyo sikimanyi naye nange mbiwulidde nti meeya w’e Kawempe Emmanuel Sserunjogi gwe yakkirizza agende era bwanaakomawo nja kumubuuza oba kati ye Loodi Meeya.\nTasobola kukiikirira KCCA?\nTasobola. Oyo si ye Loodi Meeya wa Kampala. Nze nalondebwa abantu. Bampandiikidde nga bamanyi omuntu gwe bayita era aba Bbanka y’Ensi Yonna okutuwa ssente ezikola enguudo nasooka kukakasa ku lwa Bannakampala . Tewali asalirawo Bannakampala mu ttabamiruka eyo okuggyako nze.\nObutagenda bwange minisita ajja kumanya kye kitegeeza kuba bagenda kusooka batusasuze engassi y’ebintu byonna Abazungu bye baakozesezza mu kutegeka omuli tikiti nga kiyinza n’okusannyalaza pulojekiti ze babadde bagenda okutukolera.\nNaye lwaki tokwatagana ne Beti Kamya ate nga bameeya ba Munisipaali n’abamu ku bakansala batambulira wamu naye?\nAbo beerabidde enkola ye bwe banaagitegeera bajja akukkiriza bye mbagamba. Alina enkola ya mirundi esatu. Asooka n’akusendasenda nga bwakusuubiza eggulu n’ensi.\nKati bameeya yabasuubizza okubawa obuyinza n’okubategekera ehhendo nga bw’olaba owa Kawempe ate bakansala yabasuubizza okubongeza nsako kyokka nga byonna abalimba.\nAyawula mu bakulembeze abamu ne badda ku ludda lwe nga bwe walabye be yatutte e Kyankwanzi. Kyewuunyisa bameeya ba munisipaali okwerabira nti nga August 23 2016, olukiiko lwa KCCA lwatuula ne lukkiriza baweebwe obuyinza era ne tuwandiikira Beti Kamya babawe ssente ku munisipaali n’agaana.\nEkyo tebakitwala nga nsonga. Kati abaami abo n’omukyala omukulu abamanyi ebyobufuzi bya Pulezidenti Museveni balowooza ye gwe bagenda okukolagana naye.\nMbatunuulidde ndabe kuba Beti Kamya gwe batinkiza naye tebamanyi nti akolerera kusanyusa mukama we.\nTebamanyi nti naye atudde ku ccupa kuba yeeyama okuwangulira Pulezidenti Kampala kyokka talina bantu b’agenda kukola nabo kutuukiriza kye yeeyama.\nEkibiina kye ekya Federal Alliance (FA), tekirina bawagizi nga bw’otunuulira bammemba ku ludda oluvuganya tebamwesiga kati agenda kukikola atya. Agezaako okufuna abantu bange naye tasobola .\nWaliwo essuubi lyonna ery’okukwatagana?\nEkyo kikafuuwe. Nve ku tteeka bwe ligamba tutandike kukolera wabweru waalyo. Sisobola.\nKati ogenda kukolera otya Bannakampala?\nMunnaku ntono ng'enda kulangirira ekiddako. Tosobola kumenya mateeka kutuuka ku ddaala lya kuhhaana kugenda kusakira Bannakampala ate nga byonna mbikola mu mateeka.\nEbigendererwa bya Beti Kamya, kusannyalaza mirimu gye mbadde nkola naddala okutuuza enkiiko. Akimanyi nti mu nkiiko mwe tuyita okutegekera Bannakampala. Tubadde tukola ku mbeera eri mu byokulya naddala ennyama era lipooti ebadde egenda kwanjulwa.\nTulina omulimu gwokutegekera bodaboda mu Kampala, takisi mu Kampala era bye tubadde tugenda okuteesaako kyokka bw’otunuulira Beti Kamya by’akola nga yatandikira ku kuyimiriza nkiiko weewuunya obuyinza bwe.\nMusekeredde. Wadde nabadde nsobola okwesasulira ne hhenda naye lwaki nkikola nga nze Loodi Meeya era Bannakampala bannonda kubakulembera.Tetunnaba!\nBeti Namisango Olive Kamya,


Bukedde Online - Balooya ba Nsereko bakubye ebituli mu bujulizi bwa Nyanzi\nBy Margaret Zalwango ne Steven Kiragga\nChairman Nyanzi (ku kkono) ne looya we Anthony Wameri (ku ddyo).\nCHAIRMAN Nyanzi owa NUP yeesomye okusuuza Muhammad Nsereko ekifo ky'omubaka wa Kampala Central mu palamenti. Nyanzi ayanjulidde kkooti obujulizi obulaga ebifo 53 by'agamba nti Nsereko we yabbidde obululu okumuwangula.\nNyanzi muganda wa Robert Kyagulanyi, alumiriza nti Nsereko mu kubba obululu yayambibwako akakiiko k'ebyokulonda okujingirira emikono gya "bajenti" ba Nyanzi, okubatiisatiisa n'okubagoba awalonderwa. Bwe baamala okugobawo "bagenti" ba Nyanzi olwo ne bajjuza obululu bwe baagala okuyisaamu Nsereko era n'alangirirwa.\nMu kalulu k'okulonda ababaka ba Palamenti nga January 14, Nsereko yalangirirwa ng'awangudde n'obululu 16,988 ate Nyanzi yafuna 15,975. Yamuwangulira ku bululu 1,013.\nEggulo kkooti y'omulamuzi Esther Nansambu e Mengo yawulidde omusango gwa Nyanzi. Balooya ba Nyanzi okuli Anthony Wameri ne Benjamin Katana baawadde ebifo we bagamba awaali okubba obululu okuli Bakerville e Kololo, Kiyindi Mosque, Old Kampala SS, Mukwano Center, Kitawuluzi Hall (A-Z) Hajj Katende Home, National Thearter, Kiguli Mango Tree, Superior Complex, Summit View, Bus Park Nakivubo, Kibwa Zooni, Balikuddembe Primary School, Kitanmte Courts, KCC Primary Scholl Muh-Z ne Tlc Leisure Center.\nEbirala kuliko: Blue Room Zooni - Chairmans Place, Basajjabalaba Taxi Park (A-K), Basajjabalaba Taxi Park (L-Nam) , Nakasero (A-L) , Hoima Road Flats, All Saints B, York Village - East Kololo Primary School, Mackenzie -East Kololo Primary School, Kiyindi Mosque, All Saits A, Muti Bay Car Washing Bay, Baptist Church, Kakajo 1 Zone ne Seroma Park Yard.\nYayongeddeko Mukwano Center (N-Z), Seventh Day Adventist Church (A- Kh), Kiira Road Police Playground, Dafoliles Academy, NHCC Flats, Seventh Day Church (Nat-Z), Seventh Day Church (Ki-Naki), Kibwa Zone, Balikuddembe Primary School. Awalala Kasaato Zone (A-L) TLC Leisure Center (A-J), Park Yard (A-M), Central Zone, Community (A-L), TCL Leisure Center (A-J), Management Institute, Rutabaga Road LC Meeting, Rutabaga Road Printer , Muyembe Mawanda, Jambula (A-M), Two Way Primary School (A-M), KCC Primary School (A-Hug), Homisdallen Primary School (N-Z), Homisdallen (N-Z) , Kalina, Bat Valley Primary School, Park Yard (N-Z) ne ku Nalunkuuma road poliing station.\nNyanzi ne Nsereko baabaddewo mu kkooti. Nyanzi asaba kkooti eragire okuddamu okubala obululu ate bw'asinga alangirirwe era bamuddize ensimbi z'asasaanyizza ku musango.\nBalooya ba Nsereko okuli Sauda Nsereko( mwannyina wa Muhammad Nsereko) ne Medard Mukwaya baakubye ebituli mu bujulizi bwa Nyanzi ne bagamba nti ebifo ebisinga gy'ayagala okuddamu okubala obululu ate Nyanzi ye yawangulayo. Kino kitegeeza ntgi awakanya obuwanguzi bwe.\nMukwaya yayongeddeko nti obujulizi bwa Nyanzi ng'alumiriza nti bagenti be tebaateeka mukono ku mpapula kubanga baali babagobyewo, nakyo kyewuunyisa kubanga empapula ziraga nti nga bassaako emikono. Ate bwe giba gyajingirirwa kyetaagisa okuleeta abakugu ku nsonga eyo.\nNe bagattako nti tekisoboka kuba nga ‘bagenti' ba Nyanzi baagobwa mu bifo awabalirwa obululu ate ne baba nga bassa emikono ku mpapula okuwandiikibwa ebivudde mu kalulu (DR Forms). Kino kiraga nti Nyanzi tayogera mazima.\nEkirala Nyanzi wadde alumiriza bwe baamubba mu bifo 53, kyokka obujulizi yaleese bwa bifo 28. Aba Nsereko ne bagamba nti Nyanzi yandibaako by'akweka obutamalaayo bifo by'alumiriza gye baamubbira.\nKwe kusaba kkooti ereme kwesigama ku byogerwa Nyanzi wabula yeezuulire ekituufu. Kwe kusaba omusango gugobwe.\nOMUSANGO GUSALWA LEERO\nOkulonda we kwabeereddewo nga waliwo obutakkaanya mu booludda oluvuganya ku bifo NUP mwe yasimbye abantu ate ng'ebibiina ebirala nga FDC birinawo ab'amaanyi.\nEbifo bino kuliko ekya Loodimmeeya ekirimu Erias Lukwago era eyazzeemu okukiwangula. NUP yamusimbako Nabilah Sempala.\nAte Nsereko atalina kibiina, NUP yamusimbako Nyanzi wadde ng'abooludda oluvuganya baali baagala bonna bawagire Nsereko kubanga bali naye mu "struggle".\nKyokka kino aba NUP baakiwakanya olw'ebigambibwa nti Nsereko ne Lukwago tebalaga buwagizi eri Kyagulanyi.\nKampala Central kimu ku bitundu ebizibu mu kalulu. Okugeza Salim Uhuru (NRM) yawangudde ekya Mmeeya wa Kampala Central nga kye kyokka ekyawanguddwa NRM mu Kampala.\nGavumenti egenda kwewola eza corona\nExpress etutte ekya liigi\nEnsonga 10 ezirumidde mu liigi\nVictoria University egobye Isabirye n'atamatira


Bukedde Online - Ssente z'okujjanjaba Bp. tezinnawera\nSsente z'okujjanjaba Bp. tezinnawera\nKkooti gwe yayimbudde ku by’okusaddaaka omwana...\nAdded 10th February 2019\nABAKRISTAAYO okuva mu Kkanisa ez'enjawulo bakuhhaanidde mu maka g’omugenzi Bp. Misayiri Kauma e Nsangi okusabira omumyuka w’Omulabirizi w’Obulabirizi bw'e Namirembe Hannington Mutebi omulwadde era ng’ajjanjabibwa e Bungereza nga yeetaaga essaala n'obuyambi bw'ensimbi.\nOkusaba kuno kwabaddewo ku Lwokuna akawungeezi Abakristaayo mwe baasinzidde ne basaba Katonda akwatirwe ekisa omuddu we Omulabirizi amussuuse akomewo ayongere okugenda mu maaso n’okumuweereza.\nBp. Mutebi yatwalibwa e Bungereza okujjanjabibwa wabula ng’abasawo baategeeza nti obujjanjabi yeetaaga bwamaanyi nnyo era nga yeetaaga pawundi 190,000 (eza Uganda zisoba mu kawumbi) okumujjanjabwa.\nBannayuganda ab’enjawulo bwe baawulira nti ssente zino ze zeetaagisa baatandika okutema empenda okuzifuna. Mu kaweefube ono, Gavumenti yasuubiza pawundi 100,000. Omusumba w’Obusumba bw'e Nsangi, Daniel Dumba Ssentamu nga ye yakulembeddemu okusaba kuno yasiimye obweyamo bwa Gavumenti okuwaayo obuyambi kye yagambye nti eno ntandikwa nnene era n’alaga essuubi nti n’endala zigenda kulabika.\nEyakuliddemu okubuulira mu kusaba kuno, Rev. Samuel Nsonga era nga ye yabadde omusaale mu kukutegeka, yakubirizza Bannayuganda okubeera ab’ekisa ku buli muntu ssi nsonga oba bamumanyi oba nedda kubanga kino Katonda ky’ayagala nga oyo yenna akolera banne ebikolwa eby’ekisa naye Katonda alimukwatirwa ekisa.\nYasabye Bannayuganda abaagaliza Omulabirizi Mutebi ebirungi nti tebaggwaamu maanyi olw’obulwadde bwe wabula bongere okumusabira nga tewali kubuusabuusa Mukama agenda kumuwonya.\nYasiimye Abakristaayo abeewaddeyo ne basiiba nga beegayirira Katonda okussuusa Omulabirizi n’abasaba okwongera okusaba n’okusiiba nga Mukama agenda kusinziira ku bino amussuuse.\nYing. Moses Kulabako ng’atuula ku kakiiko k’ebyensimbi mu Bulabirizi bw'e Namirembe yagambye nti n’Obulabirizi tebutudde era buzze busonda ensimbi ez’enjawulo okujjanjaba Bp. Mutebi era n’alaga essuubi nti, bwe banaamala okufuna ssente Gavumenti ze yasuubiza omulimu gw’okunoonya ssente gujja kuba guwewuse olwo Omulabirizi afune obujjanjabi bwennyini bwe yeetaaga.\nGeraldine Kawuma nnamwandu wa Bp. Kawuma era nga mwannyina w'Omulabirizi Harnington Mutebi yeebazizza bonna abababeereddewo n’obuyambi bwonna bwe babawadde n’agamba nti Katonda tajja kulema kubasasula mpeera.\nYategeezezza nti newankubadde nga ssente ezaasabibwa mu ddwaliro ziwulikika nga mpitirivu, ekituufu okusonda kugenda bulungi mu maaso era n’akakasa nti olw’obuyinza bwa Katonda ssente zino zigenda kuwera Omulabirizi ajjanjabibwe.\nMu kusaba kuno ssente 1,600,000/- ze zaasondeddwa mu mpeke ndala zaabadde mu bisuubizo.\nBannaddiini basabye Museveni ku kittabantu


Bukedde Online - Taata wa Markle azize embaga y'Omulangira Harry\nTaata wa Markle azize embaga y'Omulangira Harry\nSipiika w'e Kira agonze ku by'omwana gwe yazaala mu muwala gwe yakaka omukwano\nNnaabagereka awadde amagezi ku nkuza y'abaana\nEMBAGA y’Omulangira Harry owa Bungereza n’Omuzaana Meghan Markle ezzeemu omukoosi.\nOmulangira Harry ne Meghan\nTaata w’omugole yeecanze n’ategeeza nga bw’atagenda kugibeerako olwa bannamawulire okumuwa ssente ne bamukuba ebifaananyi ebiswaza ekitiibwa kye, ekya muwala we n’Obwakabaka bwa Bungereza.\nHarry mutabani w’Omumbejja Diana Spencer eyafiira mu kabenje k’emmotoka ng’ali ne muganzi we Dodi Fayed mu kibuga Paris ekya Bufalansa nga August 31, 1997, y'agenda okuwasa Meghan Markle muwala wa Thomas Markle enzaalwa ya Mexico ku Lwomukaaga luno nga May 19, 2018.\nEbulayo ennaku bbiri zokka kyokka eribadde essanyu ly’okwetegekera embaga ate kati kasattiro ke kazzeewo olwa taata wa Markle okuzira embaga ya muwala we n’agaana n’okumuyingiza ekkanisa ng’agamba nti okulabika ku mukolo ogwo agenda kwongera kuswaza muwala we n’Obwakabaka.\nThomas Markle aludde nga yeesunga embaga eno naye yaswadde olwa ssente ezaamuweereddwa n’akkiriza ebifaananyi ng’afa essanyu ly’embaga omwabadde okwepimisa essuuti gy’agenda okwambala, okugula omwenge mu bbaala, akeetalo ng’agula ebyokulya n’okusiibula mikwano gye.\nBaasoose kugamba nti ekimugaana okwetaba ku mbaga lwa kukubwa puleesa kyokka ne kizuulwa nti ebyo byekwaso.\nYalabiddwaako mu Mexico nga yeggweera essowaani z’emmere n’okuvuga mmotoka ebintu ebitasuubirwa kukolebwa mulwadde wa Puleesa.\nWano Abangereza kwe kutandika okubisala nti, omuntu agamba nti yakubiddwa puleesa n’ekifuba eky’omunda kimuluma ate alya atya emmere ennyingi etyo nga ne mu ddwaaliro tannagenda.\nThomas Markle lwe baamukuba ebifaananyi ng’akebera ebifaananyi bya muwala we ne bba.\nABAAMAWULIRE BASIIBA BAMUYIGGA\nThomas yakkirizza nti okuva lwe kyakakasibwa nti muwala we aganza Omulangira nga bategeka n’embaga, ab’amawulire baatandika okumulondoola ne batuuka n’okupangisa ennyumba eriraanye eyiye mu ggwanga lya Mexico.\nAmawulire ga Mail on Sunday ag’e Bungereza ge gaasoose okufulumya eggulire eriraga nga Thomas bwe baamuwa ssente n’akkiriza okumukuba ebifaananyi ng’apimisa essuuti gy’anaayambala, ng’agenda ku kompyuta okulaba ebigenda mu maaso ku mbaga ya muwala we n’ebirala.\nThomas, 73 agamba nti ssente si ze zaali enkulu mu kukkiriza okumukuba ebifaananyi ebyo naye kyava ku b’amawulire okumulemerako ennyo ate nga naye takirabamu buzibu.\nYagasseeko nti, baali baagala kumuggyako amawulire amajjuvu ng’anyumya obulamu bwa muwala we n’obubwE n’abigaana n’akkiriza ebifaananyi ng’alaba byo tebirina mutawaana.\nSSENTE MMEKA ZE BAAMUWA\nAmawulire galaga nti ebifaananyi bya Thomas amakampuni g’amawulire ag’amaanyi gabadde gabigula ku mitwalo 10 egya ddoola ze za Uganda obukadde nga 365,000,000/- buli kkampuni okukkirizibwa okubifulumya.\nKyokka kkampuni eyamukuba ebifaananyi yasaasaanya ssente ezisukka ku ezo okukkirizisa Thomas.\nYagaanyi okwogera mmeka ezaamuweebwa naye kirowoozebwa nti yafuna obukadde 150 abamu kye baayise okumuwa ffeeza mu mbaga ya muwala we.\nEkifaananyi ekyasinze okuluma abantu, ye Thomas okugula eccupa y’omwenge mu dduuka abantu ne batandika okumulangira nga bwali lujuuju asula yeekulisa olwa muwala we okufumbirwa Omulangira mu Bwakabaka obusinga amaanyi ku nsi.\nDoria ne muwala we Meghan\nABAAMAWULIRE KYE KIZIBU\nWaliwo abaatandise okulumiriza bannamawulire okuvaako akabenje ka mmotoka eyatta Diana ng’era be baavuddeko n’ebya Thomas okutabuka ne Markle!\nWe bwazibidde eggulo ng’amawulire ga Daily Mail galaga nti Thomas tannakyusa mu kirowoozo kya butajja ku mbaga era ng’akasattiro akaliwo, ani anaayingiza Markle mu kkanisa ya St. George’s Chapel e Windsor gye bagenda okubagattira.\nMaama we Doria Ragland agenda kubeerawo ne baganda be ab’olubatu abaayitiddwa.\nAbangereza babadde basaba Markle yeegayirire kitaawe agende ku mukolo wabula Thomas ne muwala we tebaddangamu kwogera okuva ku Ssande ebifaananyi ebyo lwe byafuluma mu mawulire.\nBalumiriza nti abaana ba Thomas Markle beeyisa mu ngeri etegya mu kitiibwa ky’abakoddomi b’olulyo olulangira.\nAB’ENG’ANDA ABATAAYITIDDWA BATUUSE\nEkimu ku bisinze okwewanisa Abangereza emitima be beng’anda za Markle abataayitiddwa okuba nga baatuuse dda mu Bungereza.\nAbaatuuse mwe muli Tracy Dooley eyali mukazi wa mwannyina wa Markle, Thomas Markle Jr n’abaana be ababiri newankubadde tebaaweebwa kkaadi.\nDoria with Meghan\nLutikko ya All Saints empya yaakutuuza abantu 5000\nAbakulisitaayo okuva mu bitundu eby'ejawulo bakung'aanye ku lunaku lw'okusaba n'okusiiba e Mukono


BANNAYUGANDA 5 ku buli 100 bakiggala ate ng’omuwendo gukyalinnya! Naawe osobola okufuuka kiggala ate embeera ekireeta oyinza okuba nga tonnagizuula kuba bangi temugenda mu malwaliro kukeberebwa bwe muwulira embeera etali ya bulijjo mu mbeera y’amatu gammwe.\nObutawulira tekibeera ku abo bokka abazaalibwa nga bakiggala wabula naawe osobola okuziba amatu olw’embeera ez’enjawulo. Mu Uganda abantu abasoba mu bukadde bubiri bye bitundu 5 ku 100 ekya Bannayuganda bonna tebawulira.\nObwakiggala bwe buzibu obubaao ssinga towulira ddoboozi, era nga kino kiva ku bintu eby’enjawulo omuli: 1 Okuzaalibwa n’obuzibu nga kyava mu kutondebwa mu lubuto. Abaana 3 mu baana 1000 bazaalibwa bakiggala, ebiseera ebisinga kitambulira mu musaayi. 2 Mu amu kiva ku kulwala nga kivudde ku kawuka ka vayiraasi.\n3 Eri abataggya buuma obuwuliriza mu matu ate nga buleekaana baaziba dda amatu kuba kino kyonoona empulukutu zaago. Muno mwe mugendera n’abo abakolera mu bifo ebireekaana nga tebalina kye batadde ku matu gaabwe okuziyiza okugakosa. Mu bano mulimu abakolera we bakoona ebyuma, fakitole ezikozesa ebyuma eby’amaanyi ebiwoggana, abakuba ebidongo n’abalala.\n4 Okufuna obukosefu obw’enjawulo n’ebinywa ebisangibwa mu matu okunafuyizibwa kivaako obutawulira. 5 Ssinga envumbo ekwata mu matu okumala ebbanga egazibikira n’otowulira.\n7 Akawulukutu bwe kabeerako obuzibu oba ne kayulika nga kivudde ku kusonsekamu ekintu mu kugasokoola. 8 Okukula mu myaka kikosa okuwulira kw’omuntu.\n9 Olukusense oba amambulugga mu baana nga tebijjanjabiddwa mu bwangu kikosa amatu omuntu n’atawulira. Kuno kw’ogatta mulalama ne sukaali.\n10 Waliwo ebika by’eddagala ebimu ebisobola okulemesa omuntu okuwulira okugeza nga bireeta okuwuuma mu matu.\nKW’OLABIRA ATAWULIRA l Omuntu okuba ng’awuliramu katono nga waliwo ekireekaana.\nl Okuva mu mboozi y’abalala n’oyogera birala.\nOKUTANGIRA OKUZIBA AMATU 1 Kuuma bulungi amatu ng’ogayonja buli lunaku.\n2 Kendeeza ku budde bw’obeera mu bifo ebireekaana oba kozesa ebintu ebiziyiza ebireekaana okukuyingira buli kiseera.\n3 Weekebeze amatu go buli luvannyuma lw’ekiseera naddala ng’okolera mu bifo ebireekaana.\n5 Abakyala abali embuto balina okugenda mu ddwaaliro okunywa eddagala emirundi ena basobole okugemebwa n’okuweebwa obujjanjabi obulala obwetaagisa okutangira omwana ali munda okufuna obuzibu omuli n’okufuuka kiggala.\n6 Okwewala okwejjanjaba nga tosoose kwebuuza ku musawo kuba oluusi gafa lwa kika kya ddagala ky’okozesezza naddala mu bukyamu.\n7 Okuggya envumbo mu matu bwebaamu nga kino kikolebwa abakugu mu by’amatu mu malwaliro.\n8 Weewale okumala gasokoola matu obutagakosa. Dr. Kaducu agamba nti, nga Gavumenti ya Uganda bataddewo enkola ezitali zimu okulaba nga batumbula ebyobulamu bw’amatu g’abantu omuli: Okubunyisa eddagala ly’amatu okuva mu National Medical Stores. Ebitongole ebijjanjaba amatu, ennyindo n’emimiro babitaddewo mu malwaliro ag’ebitundu nga Mbarara, Kabaale, Gulu, Soroti ne Jinja.\nEkitongole ekijjanjaba endwadde zino e Mulago baakigaziya n’okukiddaabiriza. Bataddewo pulojekiti ez’enjawulo ez’abalina obuzibu bw’amatu n’ebirala.\n1 bw’oba ne yinfekisoni abasawo bakujjanjaba n’otereera.\n2 bw’oba n’envumbo baginaazaamu n’otereera.\n4 abalala babeera beetaaga buwuma bwe bambala ku bubayamba okusika amaloboozi. Olw’ensonga eno ekitongole ky’ensi yonna eky’ebyobulamu ekya World Health Organisation (WHO) kyasalawo okukuza olunaku luno buli lwa March\n3. Minisita w’ebyobulamu ebisookerwako Dr. Joyce Moriku Kaducu agamba nti, tukuza olunaku luno n’ekigendererwa eky’okwongera okumanyisa abantu ku ngeri gye tusobola okubeera n’amatu amalamu nga tuwulira bulungi n’okutangira ekizibu eky’obutawulira.\nEra omulamwa gw’omwaka guno gugamba nti, “Weekebeze okuwulira kwo” n’ekigendererwa ky’okulaga omugaso gw’okukebeza amatu buli kiseera okutangira obutawulira oba obwakiggala.\nMu nsi yonna abantu abasoba mu bukadde 466 balina ekizibu ky’obutawulira okusinziira ku kunoonyereza kw’ekitongole ky’ebyobulamu ekya WHO okwa 2018 nga guno gusuubirwa okulinnya okutuuka ku bukadde 630 we tunaatuukira mu 2030 ssinga tewabaawo kikolebwa.


Bukedde Online - SUDAN: Bannayuganda batadde akatale ku nsalo\nSUDAN: Bannayuganda batadde akatale ku nsalo\nPoiisi yeenyodde n'abavuga batamidde e Katwe\nWiiki 5 ng'omusuubuzi w'e Nakasero abulidd...\nBANNAYUGANDA abayingira e Sudan ku mirimu gy’okusuubula buli lukya omuwendo gwabwe gulinnya era mu wiiki eyatandise omwaka nabadde ku nsalo ya Uganda ne Southern Sudan e Elegu era zigenda okuwera essaawa 11:00 nga bukya ennyiriri za Bannayuganda abalinze okuyingira ziba zikutte.\nKalim Kalamagi eyakulembeddemu banne okuzimba akatale\nBangi bagendera mu bbaasi ezisimbula mu Kampala ku Arua park wakati wa ssaawa 2:00 ne 4:00 ez’ekiro ne zituuka ku nsalo nga bukya. Bbaasi zikeera kusimba nnyiriri era abasaabaze zibaleka Elegu ne beetambuza abamu balinnya bodaboda okutuuka e Nimule nga bamaze okuyingira Sudan olwo ne baddamu okwolekera gye balaga.\nBbaasi n’emmotoka endala eziyingira e Sudan zisimba ennyiriri ku nsalo abaserikale ne beekebejja empapula olwo ne bazikkiriza okuyingira ate eziva e Sudan okujja e Uganda abaserikale abambadde ebibomboola nga balina n’embwa eziwunyiriza bbomu bazaaza okulaba nga tewali kyabulabe kiyingizibwa mu ggwanga.\nJonathan Kisekka omukungu w’ekitongole ekyekebejja ebiwandiiko by’abayingira n’abafuluma eggwanga yannyonnyodde nti: Bbaasi zitandika okutuuka ku nsalo ku ssaawa 10:00 nga bukya wabula abantu bangi abakozesa ensalo babeera tebamanyi mitendera gye balina kuyitamu kufuna biwandiiko.\nAbasudan nga basala ensalo okuyingira e Uganda okwegulira ebintu mu katale ka Bannayuganda.\nAbatalina ‘paasipoota’ tubawa ebiwandiiko kwe batambulira nga ‘satifikeeti’ kwe batambulira ya 30,000/- ate ekiwandiiko eky’akaseera akatono nga wiiki ziba 5,000/- ate alina paasipoota tumukooneramu sitampu n’atambula. Abantu abatambula mbalabula beegendereze ababbi kubanga abamu bababbako ensawo zaabwe mu bbaasi n’atuuka ku nsalo nga talina bimwogerako.\nEbyamaguzi bannayuganda bye bayingiza e Sudan kuliko ebintu by’omu maduuka, ebirime, amatooke n’ebirala n’ebisolo okuli ente n’embuzi, enkoko zibeera mu biyonjo ku loole waggulu olwo ne basiba obukutiya mu mitayimbwa gya loole mwe batambuliza obuyana.\nBannayuganda bazimbye akatale:\nEnswa bw’ekyusa amaaso nga naawe okyusa envubo, Bannayuganda abasuubulira e Sudan batandise kaweefube okuzimba akatale ku nsalo batandike okutuusizaawo ebyamaguzi byabwe olwo ababitwala e Sudan babiggye awo babyongereyo. Kalamagi Kalimu eyakulembedde banne abeegattira mu kibiina kya RUSBA be baaguze ettaka yiiya 46 e Elegu mu diditulikiti y’e Amuru bazimbe akatale.\nLoole ezeetisse ente, enkoko, embuzi okuzitwala e Sudan\nDaniel Kironde alina ekirabo ky’emmere ku nsalo nga mwana nzaalwa y’e Mukono yannyonnyodde nti ye amaze ebbanga ng’asuubula ebintu eby’enjawulo okuli amagi n’ebirala wabula Abasudan babatulugunya nnyo.\nOkuzimba akatale ku nsalo kijja kutuyamba nnyo kubanga kijja kwanguwa okuggya ebyamaguzi byaffe e Kampala ne mu bitundu ebirala ne tubituusiza ku nsalo ababyagala ne babiggya awo nga tetusaze nsalo kusasula misolo gy’ewaabwe.\nFfe bwe tusala okugenda e Sudan bayinza okututulugunya singa bakusanga ku nsalo yaabwe nga tolina bikwogerako naye ate bo basala ne bajja eno ne bagula bye baagala. Obusuubuzi ku nsalo butambula n’emmere gye tutunda etambula naddala mu kiseera kino ng’abantu bava e Uganda okulya ennaku enkulu.\nAkacupa k’amazzi akatono tukatunda 1,500/-, sooda omutono owa pulasitiika 3,000/- essowani y’emmere eva ku 6,000/- ne 8,000/-.\nTemugenda na baana mu bbaala\nWalukagga atenda ekkomera!\nPoliisi gwe yakutte asangiddwa afudde


Bukedde Online - Kituufu Mutiibwa ne Kinene balemedde mu Bungereza?\nKituufu Mutiibwa ne Kinene balemedde mu Bungereza?\nEnkiiko z'okwanjula kwa Kusasira ne Sserugga zituuse ku ntikko\nLutalo aleese 'Nkwagalira ddala'\nAdded 15th April 2018\nDOREEN Mutiibwa ne bba Michael Kinene (ku ddyo) be bamu ku bayimbi abaagenda okuyimba mu kivvulu kya Paasika ekya Bannayuganda e London mu Bungereza.\nOluvannyuma lwa bannaabwe bwe bagenda okuli; Weasel, Spice Diana, Cindy Ssanyu, Ykee Benda ne Eddy Kenzo okukomawo ate nga ne mu bivvulu gye babalanga okuyimba wano mu ggwanga tebalabikako, ebigambo byatandise okuyitiηηana nti Mutiibwa ne bba badduse ku pulomoota eyabatwala n’ekigendererwa ky’okusigalayo.\nKyokka Halimah Kalikunzira omuyambi wa Mutiibwa gwe twayogedde naye, yategeezezza nti ababiri bano okusigalayo kyali kiteketeeke nga ne pulomoota akimanyi nti baagala kwewummuzaamu mu kye bayise ‘Honeymoon’ y’omukolo gwabwe ogw’okwanjula.\nAte ye mukwano gwa Mutiibwa ataayagadde kumwatuukiriza mannya yategeezezza nti Mutiibwa alina ab’oluganda mu Bungereza abaagala asigaleyo mu kiseera kino agezese embeera okulaba oba anaamalako asigaleyo oba okukomawo ne bba.\nWeasel, Spice Diana, Cindy Ssanyu\nAmagye galagidde poliisi ku basajja ba Kayanja\nOmugagga w'ebizigo bya Mwanamugimu afudde kibwatukira\nBano abaserikale balula!\nSsente nziyiiya mu bibaawo mwe nkola eby'okuzannyisa\nNewumbe ekyama yakizuula mu mabanda mw'akola ebizigo n'afuna ssente\nGye nakyala gye nakoppa bizinensi mwe nfuna ssente


Kigambibwa nti bukya akomawo okuva mu buwang'anguse, ekitongole kya ISO, kyamukweka wadde nga CMI mwe yali akolera kyali kyamusaba okubaako bye bamubuuza.\nKigambibwa nti Kaka, bwe yamugaanira, olwo CMI ne SFC, ne baluka pulaani y'okumufuna. Kigambibwa nti Kaka yagwa mu lukwe luno n'aggya Arinaitwe we yali amukuumira n'amutwala e Kisaasi.\nNga wayise ennaku ssatu, CMI ne SFC, baafuna amawulire gano era ne banoonyereza ekifo we yali amukuumira ne bakirumba nga bukya okutuusa lwe baamufuna ne bamutwala ne banne abalala.\nOluvannyuma Arinaitwe, yatwalibwa aba SFC e Ntebe gye yakuumirwa okumala ebbanga oluvannyuma ate ne bamukwasa aba CMI.\nMbega ono yakomawo mu February 2019, ng'ava mu e Ghana gye yali yeekweka ng'agamba nti waliwo abaali baagala okumutta.\nKigambibwa nti waliwo ensi endala gye yabeeranga wabula oluvannyuma amakanda n'asalawo kugasimba mu Ghana.\nAbadde akuumibwa n'abantu abalala okuli Isma Wamala, ng'ono yali yakwatibwa ku nsonga ezeekuusa ku bubbi obwakolebwa ku dduuka lya Cheap Hardware e Nansana, Munnakenya amanyiddwa nga Francis, ne Abdulnoor Rwogamugatyariza Kiiza, amanyiddwa nga ‘Rasta'. Ono ye yategeeza nti ye yavuga emmundu ezaakozesebwa abatta AIGP Andrew Felix Kaweesi, mu March, 2017 e Kulambiro.\nArinaitwe kigambibwa nti abadde atawaanyizibwa ekirwadde kya sukaali, era nga buli kumakya n'olweggulo, waliwo akalwaliro we bamutwala n'afuna obujjanjabi.\nEnsonda mu ffamire, ya Arinaitwe, zaategeezezza Bukedde nti, Kaka yali yabasuubiza okukkiriza okuta omuntu waabwe bamukuumire mu makaage e Muyenga wabula ate n'asalawo okumusibira mu ‘safe house'.\nEnsonda mu ISO, zaategeezezza nti Arinaitwe aludde ng'asaba okumutwala ewa Pulezidenti Museveni, abeeko ebyama by'amutegeeza.\n"Lumu Kaka, yawa Arinaitwe, essimu n'ayogerako ne Pulezidenti, nga yaakakomawo. Kigambibwa nti ku olwo, Pulezidenti yalagira Kaka, akole enteekateeka asobole okusisinkana omusajja ono boogeremu, kyokka Kaka abadde takikolanga."\nMu bbaluwa gye yawandiikira Pulezidenti ng'amaze okudduka mu ggwanga mu 2018, Arinaitwe yategeeza nti waliwo abanene mu Poliisi ne mu maggye, abaali bamulondoola nga baagala okumutta, nga bamulanga kubajeemera ku misoni enkambwe ze baali bamusabye abakolere omwali n'ey'okutta Pulezidenti.\nKigambibwa nti ebigambo Arinaitwe, bye yateeka mu kiwandiiko kye ebimu amaggye gaabizuula nga byali bituufu, era bwe baawulira nti akomyewo mu ggwanga, ne baagala boogereko naye wabula, ISO n'ebalemesa.\nEnsonda mu by'okwerinda ziraga nti ebitongole by'amaggye bikola lipoota ku binnaabyo oluusi nga zirimu okuwaayiriza, era nga kigambibwa nti ne ku mulundi guno, wabaddewo embiranye wakati w'ebitongole; ISO ne CMI, entambwe ng'eva ku musajja Simon Peter Odongo.\nOmusajja ono yakwatibwa aba CMI nga bamulanga okubakola lipoota enjingirire.


Bayibuli Kigambo kya Ddala tulokolebwa lwa Kukkiriza kwoka, oba lwakukkiriza wamu nebikolwa?\nKinno kiyinza okuba nga kye kibuuzo ekisinga okuba ekikulu mu bintu byona omuntu bye yandiyagadde okumanya ku Katonda. Kino ekibuuzo ye nsonga ya Reformation (Y’obwanakyewa), eyayawula ekanisa y'abapentekooti naba Katoliki. Ekibuuzo kino kyekyawula obukristaayo obwa Bayibuli, n'obwobulimba. Ddala tulokoka lwa kukkiriza kwoka oba okukkiriza wamu n'ebikolwa? Ndi mulokole lwakuba nzikiriza mu Kristu, oba nina okukkiriza Yesu nengattako okukola ebintu ebimu?\nEkibuuzo eky'okukkiriza kwoka oba okukkiriza ne bikolwa kifuulibwa kizibu olw'ebyawandiikibwa ebimu ebizibu okugatta oba okwawula. Kwanaganya Abaruumi 3:28 n'Abagalatiya 3:24 ne Yakobo 2:24. Abamu balaba enjawulo wakati wa Pawulo (Obulokozi obugya olw'okukkiriza kwoka),ne Yakobo( Obulokozi obugya olw’okukkiriza wamu n'ebikolwa). Paulo asengeka omulamwa gwe ngayimiridde ku mazima nti Okulokolebwa kuva mu kukkiriza kwoka (Abaefeso 2:8-9), ate Yakobo ye ng'agamba okulokolebwa kuva mu kukkiriza wamu n'ebikolwa. Ekizibu kino kiddibwamu nga tukebera kiki Yakobo kyeyali ategeeza bweyagamba okukkiriza wamu n’ebikolwa. Yakobo aganira ddala enzikiriza egamba nti omuntu asobola okuba n'okukkiriza nga talina wadde emirimu oba ebikolwa ebirungi byakola (Yakobo 2:17-18). Yakobo akattiriza ensonga nti okukkiriza okutuufu kuleeta obulamu obukyuse n'ebikolwa ebilungi (Yakobo 2:20-26). Yakobo tagamba nti okulokolebwa kuva mu kukkiriza wamu n’ebikolwa, naye agamba nti omuntu olokoleddwa olw'okukkiriza alina okuba n'ebikolwa ebirungi mu bulamu bwe. Omuntu bwaba agamba nti mukkiriza, naye nga talina bikolwa birungi, omuntu oyo aba talina kukkiriza kutuufu mu Kristu( Yakobo 2:14, 17, 20, 26).\nPawulo agamba ekintu kyekimu ngawandiika. Ebibala ebirungi omukkiriza byalina okuba nabyo mu bulamu bwe abilaga mu Bagalatiya 5:22-23. Mbagirawo ngamaze okutugamba nti Tulokoka lwa kukkiriza, si lwa bikolwa((Abaefeeso 2:8-9), Pawulo atugamba nti twatondebwa kukola emirimu emirungi(Abaefeeso 2:10). Paulo asubira obulamu obukyusiddwa nga Yakobo. "Omuntu yenna bw'aba mu Kristo kyava abeera ekitonde ekiggya: eby'edda nga biweddewo; laba, nga bifuuse biggya."(2 Abakolinso 5:17). Yakobo ne Paulo tebeekontana mu nsomesa yabwe ku bulokozi. Bombi batunulira ensonga emu mungeri, n'endowooza ezenjawulo. Paulo yakatiriza nti Obulokozi buva mu Kukkiriza kwoka ate Yakoba nakatiriza nti okukkiriza mu Kristu kulina okuzaala ebikolwa ebirungi.


Bukedde Online - Joel yantwala ebirowoozo ne nneerabira baze okumala essaawa 2!\nOmuwala gwe naweerera ku yunivasite yanneefuulira...\nAkaboozi kannyumira nga munnange ataddemu...\nOMUKAZI bw’atunuulira omusajja n’amumalamu, buli ky’amugamba abeera aseereza ligenda mugga!\nMuno mwe tubadde tutalikira nga tunoonya ebifo by’abayizi abaakagenda mu siniya, gye nagwiiridde ku musajja eyaliko muganzi wange nga sinnafumbirwa ewa baze gyendi kati.\nYali ava mu famire ngagga era omulundi gwali gumu lwe twanyumirwa ensitaano y’omukwano n’agenda e Bungereza.\nNnamusanze ku ssomero erimu gye nabadde ηηenze okugula ekifo kya muwala wange eyatandise S1 kuba nabadde mwagaliza erimu ku masomero agasinga obulungi!\nNaye yabadde azze ku kintu kye kimu. Bamuyita Joel era olwamulabye ne nsika ekifaananyi olwo nzenna ne nzigwaamu kuba yabadde anyiridde mu ssuuti, ng’aliko akasusu akaalabise ng’akatatera kwakako musana, mu butuufu ng’ali ‘simaati’.\nNaye yanzijukidde mangu era olwansemberedde n’ampa haaga nga bw’ampeweeta. Nnawuliriddewo nga ntobye mu mbugo mu butuufu nange ne neewuunya ne kimpitirirako.\nMuwala wange namujjukidde luvannyuma nti kirabika nnyinza okuba nga mwesittaza olwo ne ntandika okwekomako.\nOlwo ekifo ky’omuyizi kye nnabadde nzize okuvujjirira baabadde bakipaazizza ng’ayali ansabye akakadde ayogeza birimi ng’agamba nti ekikye baakimuwaddemu kamu n’ekitundu n’agamba nti ssinga nzongerako asobola okunfunira omulala anguza ekikye.\nAmagezi gaabadde ganneesibye dda era olwabitegeezezza Joel yambuuzizza ezibulako olwo n’atwala butereevu ku mmotoka ye n’azimbalira mu kaasi.\nKino kyannyongedde kukubagana mameema; embeera gye nasemba okubeeramu emyaka nga 8 emabega bwe nnali ngenda okukola ‘yintaviyu’ y’omulimu gwe ndiko kati.\nJoel nange namulabye nga mututte omwoyo kuba obwedda tanzigyako liiso.\nYambuuzizza gye ndaga nga nvudde ku ssomero kwe kunsaba mufi ssizeewo essaawa oba eddakiika nga 45 tunyumyemu.\nNnawuliriddewo nga nange nteekwa okumusasula era engeri gye yabadde atandise okutta amaaso, obwongo bwantutte mangu ku nsiitaano ya mukwano! Nga tumalirizza eby’ekifo kya muwala wange nnamulinnyisizza takisi adde awaka olwo ne nzirayo ku ssomero Joel gye yabadde asigadde.\nNaye yabadde alagidde muwala we okuddayo awaka kuba yabadde n’olukiiko lwe yabadde agendamu. Twatandikidde ku kya misana mu bitundu by’e Mukono ne tusibira mu wooteeri eri awo mu Seeta.\nEngeri Joel gye yabadde yansabbalazza edda, bakira buli w’ankwata nga nzenna njeba buyebi. Yankalakase kumpi okumala essaawa nnamba n’antuusa ne ku ntikko, baze gy’atantuusangako.\nJoel naye yabadde musanyufu n’ampaana nti alidde n’okwekomba ne yeekomba. Olaba yatuuse n’okwogera ku mukazi we nti amala kusiitaana okumuggyamu ag’emugga.\nTwayawukanye ng’ayagala mukakase nti sijja kumujuza buli lwananeetaaga yadde ndi mufumbo!\nNabadde n’essanyu ku mutima kyokka nga saagala kuliraga nnyo ba waka era neekwese mu kya kufuna kifo kya muwala wange. Okusanyuka Joel kwe yantuusizzaako nabadde saagala kukusaabulula era taata w’abaana naye ku olwo yannyambye obutankoonako mu buliri! Natiddemu okufuna olubuto era namize obuweke bwa ‘emergency’ obukolera mu ssaawa 72.\nEmbeera eno etera okutuuka ku bantu abaaliko mu mukwano olw’ensonga ez’enjawulo. OMUKUGU AWABUDDE Dan Ddamulira owa Nana counseling services agamba nti embeera y’akaddannyuma esobola okwewalika.\nNe ku basajja, omukazi bw’aba yeekuluntaza mu buliri nga buli lwe bamukwatako asooka kwesammula munne oba n’okumuteerawo ennaku lwe balina okwegatta! Abasajja bwe beesanga ng’abaaliko baganzi baabwe baali basingako ku mukazi ali awaka, batera okukemebwa ne bakola akaddanyuma.\nAbalala bakemebwa ssinga babeera baazaala. Abaana oba omwana wammwe ebiseera ebisinga akozesebwa ng’akamasu ssinga wabaawo ebyetaago nga ffi izi, obujjanjabi n’ebirala.\nAgamba nti ebitera okukireeta kwe kusigala nga muwuliziganya n’eyaliko muganzi wo oluusi n’obaako n’ebimu ku byetaago by’omusaba oba ye yennyini okukuwanga ebirabo omuli engoye, engatto oba ssente zennyini. Batera kulinda ku nnaku okugeza ku mazaalibwa ge.\nAbamu kiva ku bufumbo omuntu bw’alimu naddala bw’aba tafuna ssanyu. Okugeza ng’omusajja akuba omukazi, tagula bya waka n’ebirala. Waliwo abakiggya ku butafuna ssanyu lya mu kisenge okugeza ng’omusajja tamutuusa w’ayagala, akuba kaluutu kamu oba okumala ekiseera nga takiika.\nDdamulira agamba nti mu mbeera eno omukazi y’ayinza okwefuga n’agaana wabula ku basajja kiba kizibu obutakemebwa kukola kaddanyuma. Mulimu ng’eyali muganzi we y’asobola okumuyamba mu kizibu oba obwetaavu nga bwe gwabadde ku Joel.\nDdamulira agamba nti embeera eno eyinza okuvaamu endwadde nga siriimu, n’endala ez’ekikaba kuba abamu engeri gye baba baamanyagana tebatera kukozesa kondomu kyokka nga babeera mu bufumbo ng’akiika eno n’eri.\nAkaddanyuma kayinza okuleeta obutabanguko mu maka kuba embeera eno ebeeramu okukukuta naddala ku ssimu oluusi n’okulimba bwe muba baakusisinkana mwesanyuseemu.\nWaliwo abafunye ebisago mu kulwana ssinga omwagalwa w’oyo gw’oyingirira mu bufumbo oba mu mukwano akitegeera n’akulinnya akagere


Bukedde Online - Abaana b’amasomero abakutuseeko amagulu olwa bodaboda banakuwaza\nAbaana b’amasomero abakutuseeko amagulu olwa bodaboda banakuwaza\nAtandikira ku katono awoomerwa olugendo lw'okugaggawala...\nEmyaka 102 egya Katigondo\nE Mulago abaana abasoba mu 100 baweereddwa ebitanda lwa bubenje bwa bodaboda\nBuli mwaka abantu abasoba mu 500 bafiira mu bubenje bwa bodaboda mu Uganda yonna. Abalala abasoba mu 1200 balumizibwa, abamu ne batemwako amagulu oba okufuna obuvune obw’amaanyi.\nKALONDOOZI WA BUKEDDE alaze engeri bodaboda gye bitirimbulamu amabujje ekivuddeko n’eddwaaliro ly’e Mulago okussaawo wooda nnamba ejjanjaba abaana abagudde ku bubenje ku bodaboda.\nABAANA abasukka mu 100 omuli n’abasoma nnassale baweereddwa ebitanda mu ddwaaliro e Mulago oluvannyuma lw’okufuna obubenje nga batambulizibwa ku bodaboda okutwalibwa ku masomero.\nKino kyeraliikirizza Minisitule y’ebyentambula n’ezuukusa etteeka ly’eyagala okuleeta eriwera abaana abatannaweza myaka 12 okutambulira ku bodaboda.\nJoel Ssekatawa baamutemyeko okugulu lwa bodaboda kumukuba.\nJoan Naluggwa 6, asoma Top mu Salver Village e Wandegeya agamba nti yalumiziddwa bodaboda kwe yabadde atambulira okugenda ku ssomero bwe yatomereganye ne bodaboda endala nga batuuse ku Kaleerwe.\nAnnet Komimbo 7, asoma Top e Makerere West Valley agamba nti yabadde ava ku ssomero ng'ali ku bodaboda ne zitomeregana n’endala ng'ava ku ssomero ku ssaawa kkumi ez'olweggulo n'alumizibwa omutwe.\nJoan Nalugwa 6, asoma Top class mu Salver Valley e Wandegeya yakooneddwa bodaboda ng’ava ku ssomero.\nElijah Kapule 2, yabadde akulisaayo banne nga bava ku ssomero, bodaboda n'emusanga ebbali w'ekkubo n’emutomera n'amenyeka okugulu era nnyina Yunusi Namutosi ayagala poliisi esitukiremu ku bodaboda.\nAbel Bukenya 6, asoma P.1 mu Omega Primary School nga batuuze b’e Kabalagala yabadde ava ku ssomero ng’anaatera okutuuka awaka ng'asala ekkubo bodaboda n'emutomera.\nSharifa Nakato 10, asoma mu Kayembe e Bweyogerere yabadde asala ekkubo ku ssaawa 12.00 ez’akawungeezi, bodaboda n'emutomera n'edduka era nnyina Florence Nakayiza amujjanjaba ayagala poliisi eyongere amaanyi mu kulawuna bodaboda, kikendeeze ku bubenje.\nGodfrey Ssevvume,4,banne baabadde bamugoba nga bazannya n’ayingira ekkubo. Wano ng’ali ne nnyina Teopista Nalwadda basaba buyambi 0706340995.\nAvias Niwagaba 8, asoma Top mu John Bosco Katende yabadde atumiddwa okugula amata ng'ali ne muganda we Sanyu Tusiime 12, era mugandawe ono yafiiriddewo ng'abadde asoma Katende mu Umea.\nRacheal Nakidde 6, asoma Middle e Masuuliita yakooneddwa bodaboda eyamusanze ebbali w'ekkubo n'afuna ebisago eby’amaanyi ku mutwe era bodaboda teyayimiridde.\nJoel Sekatawa 6, yatomeddwa ng'ava ku ssomero lya St. Francis Salaama gy’asoma mu Top Class era yakutuddwaako okugulu.\nNnyina Annet Nalwoga amujjanjaba mu ddwaaliro e Mulago, yagambye nti eggumba ly’omwana lyakusalibwangako mu biseera ebigere okutuusa lw’aliweza emyaka 20!\nAbaana abalala bangi abaweereddwa ebitanda e Mulago era wakati wa October ne November abayingiziddwaayo nga bali mu mbeera mbi basukka mu 100!\nReachel Nakidde 6,asoma Middle e Masuuliita yakooneddwa bodaboda eyamusanze emabbali w’ekkubo . Nnyina Nnaalongo Kintu asaba abazirakisa bamukubire ku ssimu 0772011627.\nOBUBENJE bwa bodaboda mu baana obweyongedde buwalirizza Minisitule y’ebyentambula okubaga etteeka erifuga pikipiki.\nMu tteeka lino mulimu okuwera abazadde obutatambulizaako baana abatannaweza myaka 12 wamu n’okuziwaliriza okussibwako nnamba puleeti bbiri; ey’omu maaso n’eyemabega nga kizuuliddwa nti nnyingi zikola obubenje ne zibulawo.\nEtteeka lino bwe linaaba lissiddwa mu nkola ligenda kusikira eryo erya bodaboda eririwo kati eryayisibwa mu 2004.\nJoshua Biyinzika, 4, asoma mu bebi ku Rommy and Solome Gayaza. Ali Mulago lwa kabenje ka bodaboda.\nRonald Amanyire, avunaanyizibwa ku kwekebejja ebidduka mu minisitule y’ebyenguudo n’entambula yagambye nti etteeka lino ligendereddwaamu kulongoosa ntambula ya pikipiki mu ggwanga n’okukendeeza obubenje naddala mu baana era lyakwanjulwa mu palamenti likubaganyizibweko ebirowoozo.\nPaul Kwamusi, omukungu mu by’entambula y’olukale yagambye nti omwaka oguwedde bodaboda 3,279 ze zaakola obubenje era abantu 570 abaali bazitambulirako baafiirawo ate abalala ne baweebwa ebitanda nga bakutuseeko amagulu, emikono n’ebisago ebirala.\nAnnet Komimbo 7, asoma Top, Makerere West Valley yabadde asala ekkubo bodaboda n’emutomera n’amenyeka okugulu e Kikoni okumpi ne poliisi.\nPOLIISI ERANGIRIDDE EKIKWEKWETO\nAduumira poliisi y’ebidduka mu Kampala n’emiriraano Lawrence Niwabiine alangiridde ekikwekweto ku ba bodaboda abatwala abaana b’amasomero naddala ababatikkako nga basukka mw’omu kubanga etteeka eririwo kati wadde terinnagaana baana kutambulizibwa ku bodaboda kyokka ligaana okutikkako abantu ababiri oba okusingawo ate agituddeko ateekeddwa okussaako ekikoofiira ekitakolebwa ku baana abasing obungi abazitambulirako.\nSharifa Nakato 10, asomamu Kayembe Primary e Bweyogerere ,yakoneddwa bodaboda ng’ava ku ssomero ku ssaawa 12.00 ez’olweggulo ku Lwokusatu.\nNiwabiine yagambye nti abamu ku bavuzi ba bodaboda bazzi ba misango era bavugira mu kutya nga beekengera poliisi okubakwata era mu kutya okwo abamu mwe bakolera obubenje.\nYagambye nti bagenda kukola ebikwekweto bya bodaboda mu Kampala n’emiriraano mu kaweefube w’okukendeeza obubenje.\nEtteeka lijja erinaawera okutwalira abaana abato ku bodaboda.


Bukedde Online - Palamenti ewadde gav't ebiragiro ku bbeeyi y'amasannyalaze\nPalamenti ewadde gav't ebiragiro ku bbeeyi y'amasannyalaze\nPALAMENTI eragidde gavumenti okuddamu okwekenenya endagaano ze yakola n’amakkampuni agakola n’okutunda amasanyalaze kiyambe okukendeeza ebbeeyi yago n’ensimbi ezisabwa bakasitoma abaagala okweyunga ku layini z’amasanyalaze.\nAbabaka era bazudde nti amakkampuni ago gakola amasanyalaze mangi okusinga ku Bannayuganda ge beetaaga nga kino kiyinza okuba nga kye kivuddeko ebbeeyi yago okuba waggulu kuba ensimbi ze gasaamu okugakola Bannayuganda be bazisasulira .\nMu ngeri eno ababaka bawadde amagezi kkampuni ezikola amasanyalaze okuva mu mafuta ga dizero okuli eya Electromax ne Jacobsen ziggalwewo kuba gavumenti ezisasanyizaako obuwumbi 68 buli mwaka kyokka nga ne bwe zitabaawo amasanyalaze agaliwo gaba gamala.\nBino biri mu lipooti y’akakiiko ka palamenti akalondoola ensasaanya y’ensimbi za gavumenti (PAC) eyavudde mu kwekekenya (lipooti) y’omubalirizi w’ebitabo bya gavumenti ekwata ku minisitule y’ebyamasanyalaze.\nMu lipooti ababaka beemulugunyizza ku kya Pulezidenti Museveni okuwa ebiragiro ebyavaako kkampuni ya M/S Sino Hydro corparation okuweebwa omulimu gw’okuzimba ebbibiro ly’amasanyalaze e Karuma n’eya China International water and Electrical company okuwebwa omulimu gw’okuzimba eddala e Isimba mu Busoga.\nBasabye Pulezidenti akomye okweyingiza mu mirimu gy’ebitongole bya gavumenti nga bagamba nti olumu kivaako Uganda okufirizibwa mu by’ensimbi.\nEky’okuwa kkampuni ya M/S Sino Hydrocorparation omulimu gw’okukola ebibiro ly’amasanyalaze ababaka n’ofiisi y’omubalirizi w’ebitabo bya gavumenti balumiriza nti kulimu ebituli ebiyinza okuba nga birina engeri gye byafiriza Uganda ensimbi.\nBazzeemu okuwa amagezi ekitongole kya gavumenti ekivunaanyizibwa ku kubunyisa amasanyalaze ekya ‘Uganda Electricity distribution Company Ltd’ okusazaamu endagaano gye kyakola ne UMEME ey’okuguza Bannayuganda amasanyalaze. Era ne basaba gavumenti okwongera amaanyi mu ntegeka z’okubunyisa amasanyalaze mu ggwanga okugakozesa kweyongere mu ggwanga.\nM/S Sino Hydro corparation


Bukedde Online - Embaga y'omulangira Harry erindiriddwa kuteekawo byafaayo\nEmbaga y'omulangira Harry erindiriddwa kuteekawo byafaayo\nAbasiraamu 19 abagambibwa okulya mu nsi olukwe bayimbudde\nMuseveni alabudde South Sudan okukomya oku...\nABANGEREZA nga beebugira embaga y’Omulangira Harry ng’awasa Omumerika Meghan Markle, kikakasiddwa nti Kkwiini tagenda kubeera mu kkanisa nga bagattibwa wabula agenda kusisinkana bazadde b’omuwala ng’ebula ennaku ntono.\nOmulangira Charles ne Camilla baakusisinkana bazadde ba Meghan ng’embaga tennabaawo. Ku ddyo, Abagole Meghan Markle (ku kkono) n’Omulangira Harry.\nDoria Ragland nnyina wa Markle agenda kutambula naye mu mmotoka okuva mu kifo kye batannaba kwasanguza okugenda ku kkanisa.\nOlunaatuukawo baawukane, olwo omuwala akumbe ne kitaawe Thomas Markle okuyingira kkanisa ya St. St George mwe bagenda okubagattira. Embaga eri ku Windsor Castle e Berkshire mu Bungereza nga May 19, 2018.\nEmbaga ya Markle ezzeemu okugatta bazadde be abaayawukana nga muto. Markle naye alina gye yasooka okufumbirwa n’azaalayo abaana babiri, kati ku myaka 36, ayingidde mu lulyo Olulangira e Bungereza.\nOlunaku bazadde be lwe basisinkana Kkwiini, lwe bagenda kubanjulira ab’olulyo Olulangira.\nOmukolo bazadde be kwe bagenda okusisinkanira Kkwiini, kugenda kubeerako abali ku mwanjo ennyo mu lulyo Olulangira e Bungereza okuli: Omulangira Philip, Omulangira Charles, Abalangira b’e Cambridge n’abe Cornwall. Okusinziira ku mwogezi w’Olubiri lw’e Kensington.\nEmbaga eno erimu okukyusa ku nkola mu nnono ya Bungereza ng’Omuzadde omukyala okuwerekera muwala we ku kkanisa n’okusaba bazadde be bombi babeere ku Mbaga.\nHarry mutabani w’omugenzi Omumbejja Diana eyafiira mu kabenje mu 1997.\nWilliam muganda wa Harry ye kalabaalaba w’omugole omwami ate abaana be abato Omulangira George n’Omumbejja Charlotte z’emperekeze ento. Okutuusa olwaleero, Harry tasisinkananga taata wa Markle.\nNg’akalombolombo, olunaku olukulembera embaga abaagalana tebagenda kusula wamu.\nBaganda ba Diana okuli; Earl Spencer, Lady Jane Fellowes ne Lady Sarah McCorquodale baakubeera ku mbaga era Jane y’agenda okusoma ekitundu mu kkanisa.\nEnkola y’Abamerika mu kwaniriza Abagole ku mbaga bagiweze, emperekeze bagaanyeeko abawala oba abalenzi abavubuse beetaagako baana.\nHarry ne William baakutuuka ku kkanisa nga batambuza bigere, emmotoka tebatuusa ku mulyango.\nOkusaba mwe bagenda okubagattira kwakumala essaawa emu yokka. Aboolulyo Olulangira abookulusegere be bagenda okulinda abagole ku madaala babawuubireko.\nOlwo abagole balinnye ebigaali by’embalaasi zibatambuze. Baakugabula abagenyi baabawe ku St George’s Hall, ku ssaawa 9:30 ogwo omukolo bagufundikire.\nOlunaava ku Windsor Castle nga boolekera Frogmore House awagenda okubeera embaga akawungeezi.\nOlunaamaliriza embaga sibaakugenderawo ku ‘Honeymoon’ , wagenda kuyitawo ennaku ntono ng’embaga ewedde balabikeko mu lujjudde ng’omwami n’omukyala.\nEkyemisana kimwegaanyi n'asalawo kulyamu tulo\nAbasuubuzi b'omukatale ka Ssaabasajja e Matugga bawanjagidde mmeeya!\nOlutalo lwa kondakita ne munne lutabudde abalabi


Bukedde Online - Agambibwa okufera Zigoti ayimbuddwa\nAgambibwa okufera Zigoti ayimbuddwa\nTayebwa omuwandiisi w’ebitabo by’abayizi...\nAteeberezza mukazi we okwenda n'amutemako...\nEDWARD Muwawu avunaanibwa omusango gw’okufera omugagga Enock Kato eyali amanyiddwa nga Zigoti ayimbuddwa okuva mu kkomera e Luzira gy’amaze wiiki bbiri ku limanda aba famire y’omugenzi zigoti ne bakiika ensingo.\nMuwawu ng’ali ku kkooti.\nAba famire y’omugenzi Zigoti nabo baabadde bazze okuwulira eyakwatibwa olw’okufera kitaabwe ssente ng’avunaanibwa wabula kyababuseeko era ne baddayo nga beewuunya obutali bwenkanya obusensedde eggwanga.\nOmulamuzi Lilian Bucyana owa kkooti ento e Nakawa ye yayimbudde Muwawu ku kakalu ka kkooti ka bukadde 2 ez’obuliwo ate abaamweyimiridde buli omu nalagirwa okusasula obukadde 20 ezitali zaabuliwo kyokka nga mikwano gye bangi nabo baabadde beeyiye ku kkooti okumutaasa.\nNga tannayimbulwa, waasoose kubaawo kanyoolagano wakati w’omuwaabi wa Gavumenti, Doreen Elima ne balooya ba Muwawu abaabadde bakulembeddwaamu Patrick Muganga.\nElima yabadde awakanya okuyimbulwa kwa Muwawu ng’agamba nti abantu abaaleetebwa okumweyimirira tebatuukiridde olw’ensonga nti ebifo gye basula bitankanibwa n’okuba nga tebamulinaako kakwate konna nga kino kireetawo okubuusabuusa mu bantu bano.\nWabula Muganga akiwakanyizza n’agamba nti eky’okubeera ng’abantu bano gye basula watankanibwa, tekigaana Muwawu kuyimbulwa ku kakalu ka kkooti kuba alina eddembe nga Munnayuganda okweyimirirwa.\nMuwawu avunaanibwa n’abalala babiri okuli Geoffrey Sseggayi ne Stephen Nsubuga n’abalala abatannakwatibwa nga kigambibwa nti mu July omwaka guno nga basinziira mu bitundu eby’enjawulo mu Kampala baakozesa olukujjukujju ne babba omugagga Enock Kato (Zigoti) 341,500 eza doola ezikunukkiriza mu buwumbi 2 obwa Uganda nga bamusuubizza okufunira kkampuni ye ey’emmwaanyi eya Zigoti Coffee works Ltd kontulakiti y’okuguza emmwaanyi ekitongole kya United Nations (UN) ekitaali kituufu.\nKigambibwa baali Nairobi.\nOmulamuzi Lilian Bucyana,


Bukedde Online - Kansala atuula ku kanso ya Lubaga afudde kibwatukira\nKansala atuula ku kanso ya Lubaga afudde kibwatukira\nEssomero lya Jireh Rainbow e Kiwanga liggaddwa...\nMaama wa diifiri Batte bamusse mu bukambwe;...\nKansala atuula ku kasno ya Lubaga afudde kibwatukira\nKANSALA omukyala ow'omuluka gw'e Najjanankumbi I mu munisipaali y'e Lubaga, afudde mu ngeri ey’ekibwatukira n’atiisa ba kansala banne abayise kanso ey'amangu okumukungubagira ne baleta ekiteeso ky'okuteekawo obujjanjabi bw'obwereere eri abakozi ba ka kanso ne ba Kanslaa bonna.\nLilian Makula Naluyima DP 35, afudde ku lw'okutaano akawungeezi nga yakatuusibwa mu ddwaaliro e Nsambya gye yaddusiddwa oluvannyuma lw'okulumbibwa entunnunsi ez'amaanyi n'afuna obuzibu mu kussa.\nProscovia Mbabazi mukulu w'omugenzi agambye nti, omugenzi yalumbibwa obulwadde bw'entunnunsi ez'okumukumu ng'omutima gumupakuka ng'aliko kyeyeekanze ku ssande naye nga tali mu mbeera mbi, y’agendako mu ddwaaliro lya Mpummudde Clinic e Zana ew'omusawo we atera okumujjanjaba, naamuwa eddagala.\nKu Lwokutaano ssaawa munaana ez'emisana , yategeeza nyina Betty Ssemakula nti yeewulira bubi nnyo, nyina kwekudduka ateekeko olugoye olutukula bagende mu ddwaaliro wabula agenda okukomawo mu ddiiro yasanga agudde wansi kwekuyita omusawo we eyajja naasanga ng'embeera mbi nebamuddusa mu ddwaaliro e Nsambya gyeyafiiridde nga bakamutuusa.\nEnfa ya Makula etiisizza ba kansala banne , mu lutuula lwebayise okumukungubagira nebaleeta ekiteeso ky’okufunanga obujjajabi bw’obwereere ng’ebitongole ebirala, ekireeteddwa kansala Diriisa Kasalirwe, nga basobola okukeberwa okumanya endwadde ezibaluma wadde ssi balwadde bameanye wbwebayimiridde ekisembedwa ba kansala bonna.\nOlutuula lwa kanso lwetabiddwaamu bannabyabufuzi ab’enjawulo naddala ba kansala mu munisipaali ettaano ezikola Kampala Omul; Lubaga, Makindye, Kawempe, Nakawa n'amasekkati ga Kampala nga bakulembeddwaamu Loodi meeya wa Kampala Erias Lukwago, meeya wa Lubaga Joyce Nabbosa Ssebuggwawo, ba nna DP, ab'enganda nab'emikwano.\nOmugenzi yasoose kusabirwa mu kkanisa ya St.Paul e Najjanankumbi, okusaba okwetabiddwaamu.\nMinisita wa Kampala Betty Olive Namisango Kamya nabakungu abalala abaamutenderezza okuba n'ebyobufuzi ebitaliimu ntalo.\nLubaga Joyce Nabbosa Ssebuggwawo


Obufuzi bwa Katonda—Bwe Bujja Okukomya Obutali bw’Enkanya | Funa Enkolagana\n“Katonda Si Mwenkanya?”\n1. Ebikolwa eby’obutali bya bwenkanya bituyisa bitya?\nSSENTE zonna nnamwandu akaddiye z’azze atereka bazikumpanya. Maama asuula omwana we omuwere. Omusajja asibibwa olw’omusango gw’atazza. Ebintu ng’ebyo obitwala otya? Kyandiba nga buli kimu kikuyisa bubi, era ekyo tekyewuunyisa. Ffe abantu twagala okulaba ng’ekituufu kikolebwa. Bwe wabaawo ekikolwa ekitali kya bwenkanya, tunyiiga. Tuba twagala azziddwako omusango aweebwe engassi, era n’azizza omusango abonerezebwe. Kino bwe kitabaawo, tuyinza okwebuuza: ‘Katonda alaba ekigenda mu maaso? Lwaki talina ky’akolawo?’\n2. Kaabakuuku yakola ki bwe yalaba obutali bwenkanya, era lwaki Yakuwa teyamuvumirira?\n2 Mu byafaayo byonna, abaweereza ba Yakuwa abeesigwa babuuzizza ebibuuzo ebifaananako n’ebyo. Ng’ekyokulabirako, nnabbi Kaabakuuku yasaba bw’ati Katonda: “Lwaki ondeka okulaba obutali bwenkanya ng’obwo? Lwaki okkiriza ebikolwa eby’obukambwe, obumenyi bw’amateeka, n’ettemu okubuna buli wamu?” (Kaabakuuku 1:3, Contemporary English Version) Yakuwa teyavumirira Kaabakuuku olw’okubuuza ebibuuzo ebyo, kubanga ye yateeka mu bantu endowooza ey’obwenkanya. Yee, Yakuwa yatuwa obusobozi bw’okwoleka obwenkanya bwe ku kigero ekitono.\nYakuwa Akyawa Obutali Bwenkanya\n3. Lwaki kiyinza okugambibwa nti Yakuwa amanyi ebikwata ku butali bwenkanya okutusinga?\n3 Yakuwa tabuusa maaso butali bwenkanya. Alaba ekigenda mu maaso. Baibuli eyogera bw’eti ku kiseera kya Nuuwa: “Mukama n’alaba obubi bw’omuntu nga bungi mu nsi, na buli kufumiitiriza kw’ebirowoozo eby’omu mutima gwe nga kubi kwereere bulijjo.” (Olubereberye 6:5) Lowooza ku makulu g’ebigambo ebyo. Emirundi mingi, engeri gye tutunuuliramu obutali bwenkanya eba yeesigamye ku bintu ebimu ebitonotono bye tuwulidde oba ebitutuuseeko. Okwawukana ku ekyo, Yakuwa amanyi obutali bwenkanya obuliwo mu nsi yonna. Bwonna abulaba! Ekisingawo ne ku ekyo, alaba ekiri mu mutima—ebirowoozo ebibi ebiri emabega w’ebikolwa byonna ebitali bya bwenkanya.—Yeremiya 17:10.\n4, 5. (a) Baibuli eraga etya nti Yakuwa afaayo ku abo abayisibwa mu ngeri etali ya bwenkanya? (b) Yakuwa kennyini ayisiddwa atya mu ngeri etali ya bwenkanya?\n4 Yakuwa takoma ku kulaba bulabi butali bwenkanya. Afaayo ku abo abayisiddwa mu ngeri etali ya bwenkanya. Abantu be bwe baayisibwa obubi amawanga ag’obulabe, Yakuwa yanakuwala “olw’okusinda kwabwe olw’abo abaabajooganga ne babeeraliikiriza.” (Ekyabalamuzi 2:18) Oboolyawo okyetegerezza nti abantu abamu gye bakoma okulaba obutali bwenkanya, gye bakoma n’okubutwala ng’ekintu ekya bulijjo. Si bwe kiri eri Yakuwa! Alabye obutali bwenkanya okumala emyaka nga 6,000, kyokka nnagunogujwa abukyawa. Era Baibuli etukakasa nti ebintu nga “olulimi olulimba,” “engalo eziyiwa omusaayi ogutaliiko musango,” ne “omujulirwa ow’obulimba ayogera eby’obulimba” bya muzizo gy’ali.—Engero 6:16-19.\n5 Era lowooza ku ngeri Yakuwa gye yavumiriramu abakulembeze ba Isiraeri abataali benkanya. Yaluŋŋamya nnabbi we okubabuuza nti: “Si mulimu gwammwe okumanya obwenkanya?” Oluvannyuma lw’okunnyonnyola engeri gye baakozesaamu obubi obuyinza bwabwe, Yakuwa yalagula ebyandituuse ku basajja bano ababi: “Banaakaabiriranga Yakuwa okubayamba naye taabaddemu. Anaabakwekanga amaaso ge mu kiseera ekyo, olw’okwenyigira mu bikolwa ebibi.” (Mikka 3:1-4, NW) Nga Yakuwa akyawa nnyo obutali bwenkanya! Ate oba, naye kennyini ayisiddwa mu ngeri etali ya bwenkanya! Okumala enkumi n’enkumi z’emyaka, Setaani abadde amwogerako eby’obulimba. (Engero 27:11) Ate era, Yakuwa yayisibwa bubi nnyo olw’ekikolwa ekibi ekitaali kya bwenkanya, Omwana we, ‘ataakola kibi kyonna,’ bwe yattibwa ng’omumenyi w’amateeka. (1 Peetero 2:22; Isaaya 53:9) Kya lwatu, Yakuwa alumirirwa era afaayo nnyo ku abo abayisibwa mu ngeri etali ya bwenkanya.\n6. Tuyinza kukola ki bwe tuyisibwa mu ngeri etali ya bwenkanya, era lwaki?\n6 Kyokka, bwe tulaba obutali bwenkanya oba naffe bwe tuyisibwa mu ngeri etali ya bwenkanya, kya mu butonde okukiraga nti tetubusanyukira n’akamu. Twatondebwa mu kifaananyi kya Katonda era obutali bwenkanya bukontana n’ebiruubirirwa bya Yakuwa byonna. (Olubereberye 1:27) Kati olwo, lwaki Katonda akkiriza obutali bwenkanya okubaawo?\nOkubuusabuusa Obufuzi bwa Katonda\n7. Nnyonnyola engeri obufuzi bwa Yakuwa gye bwabuusibwabuusibwamu.\n7 Eky’okuddamu mu kibuuzo ekyo kikwatagana n’okubuusabuusa obufuzi bwa Katonda. Nga bwe tulabye, Omutonzi alina obwannannyini okufuga ensi ne bonna abagiriko. (Zabbuli 24:1; Okubikkulirwa 4:11) Kyokka, ku ntandikwa y’ebyafaayo by’omuntu, obufuzi bwa Yakuwa bwabuusibwabuusibwa. Ekyo kyajjawo kitya? Yakuwa yalagira Adamu, omusajja eyasooka, obutalya ku muti ogumu ogwali mu Lusuku mwe yali abeera. Kiki ekyandibaddewo ng’ajeemye? Katonda yamugamba: “Tolirema kufa.” (Olubereberye 2:17) Etteeka lya Katonda teryali zzibu era Adamu ne mukyala we Kaawa, bandisobodde okulingondera. Wadde kyali kityo, Setaani yamatiza Kaawa nti etteeka lya Katonda lyali likugira nnyo. Kiki ekyandivuddemu ng’alidde ku muti? Setaani yagamba Kaawa: ‘Okufa temulifa. Kubanga Katonda amanyi nti olunaku lwe muligulyako mmwe, amaaso gammwe lwe galizibuka, nammwe muliba nga Katonda okumanyanga obulungi n’obubi.’—Olubereberye 3:1-5.\n8. (a) Ebigambo Setaani bye yagamba Kaawa byayoleka ki? (b) Kiki Setaani kye yabuusabuusa ku bikwata ku bufuzi bwa Katonda?\n8 Mu bigambo ebyo, Setaani teyayoleka bwolesi nti Yakuwa yalina ekintu ekikulu kye yakweka Kaawa, naye era nti Yakuwa yalimba Kaawa. Setaani teyabuusabuusa obanga Katonda ye mufuzi ali ku ntikko. Wabula yabuusabuusa obanga obufuzi bwa Katonda bwali butuufu, busaanira era nga bwetaagisa. Mu ngeri endala, yagamba nti Yakuwa yali tafuga mu ngeri nnungi eganyula abantu be.\n9. (a) Kiki ekyavaamu Adamu ne Kaawa bwe baajeema, era bibuuzo ki ebikulu ebyajjawo? (b) Lwaki Yakuwa teyazikiririzaawo bajeemu abo?\n9 N’ekyavaamu, Adamu ne Kaawa baajeemera Yakuwa ne balya ku muti gwe yabagaana. Olw’obujeemu, baalina okufa nga Katonda bwe yali agambye. Eby’obulimba Setaani bye yayogera byaleetawo ebibuuzo ebikulu. Ddala Yakuwa y’asaanidde okufuga abantu oba omuntu ye yandyefuze? Yakuwa afuga mu ngeri esingayo obulungi? Yakuwa yandibadde ayinza okukozesa amaanyi ge n’azikiriza abajeemu abo amangu ago. Naye obufuzi bwa Katonda bwe bwali bubuusibwabuusibwa so si maanyi ge. N’olwekyo, okuzikiriza Adamu, Kaawa, ne Setaani tekyandikakasizza nti obufuzi bwa Katonda busaanira. Wabula, kyandireetedde obufuzi bwa Katonda okweyongera okubuusibwabuusibwa. Engeri yokka ey’okukakasaamu oba abantu bandisobodde okwefuga awatali bulagirizi bwa Katonda, kwali okuleka ebiseera okuyitawo.\n10. Ebyafaayo biraze ki ku bikwata ku bufuzi bw’abantu?\n10 Okuyitawo kw’ebiseera kukakasizza ki? Mu kiseera ekiwanvu ekiyiseewo, abantu bagezezzaako enkola za gavumenti nnyingi, nga mw’otwalidde eza nnaakyemalira, demokulase, komunizimu n’eza sosalizimu. Ebizivuddemu byonna, byogerwako bwe biti mu bigambo bya Baibuli: “Omuntu abadde n’obuyinza ku muntu munne olw’okumukola obubi.” (Omubuulizi 8:9, NW) Ng’alina ensonga ennungi, nnabbi Yeremiya yagamba: “Mmanyi ng’ekkubo ery’omuntu teriri mu ye yennyini: tekiri mu muntu atambula okuluŋŋamyanga ebigere bye.”—Yeremiya 10:23.\n11. Lwaki Yakuwa yaleka abantu okubonaabona?\n11 Yakuwa yakimanya okuva ku lubereberye nti omuntu okwefuga yekka, kyandivuddemu okubonaabona kungi. Kati olwo, bwali butali bwenkanya, ye okuleka embeera eyo embi okubaawo? N’akatono! Okuwaayo ekyokulabirako: Ka tugambe olina omwana eyeetaaga okulongoosebwa okusobola okujjanjaba obulwadde bwe. Okimanyi nti okumulongoosa kijja kumuleetera obulumi bungi, era kino kikunakuwaza nnyo. Ate era okimanyi nti okulongoosa omwana wo kijja kumusobozesa okubeera omulamu obulungi mu biseera eby’omu maaso. Mu ngeri y’emu, Katonda yakimanya era n’akiragula nti, okulekawo obufuzi bw’abantu kyandireeseewo obulumi n’okubonaabona. (Olubereberye 3:16-19) Naye era yali akimanyi nti abantu bandisobodde okufuna obuweerero obw’olubeerera ng’abalese okulaba ebibi ebyandivudde mu bujeemu. Mu ngeri eno, ensonga ekwata ku kubuusabuusa obufuzi bwa Katonda yandigonjooleddwa ddala, emirembe gyonna.\nEnsonga Ekwata ku Bugolokofu bw’Omuntu\n12. Nga bwe kiragibwa ku bikwata ku Yobu, bya bulimba ki Setaani by’ayogedde ku bantu?\n12 Waliwo ekintu ekirala ekikwata ku nsonga eno. Mu kubuusabuusa obutuufu bw’obufuzi bwa Katonda, Setaani teyakoma ku kwogera bya bulimba ku bufuzi bwa Yakuwa; naye era ayogedde eby’obulimba ku bugolokofu bw’abaweereza ba Katonda. Ng’ekyokulabirako, weetegereze ekyo Setaani kye yayogera ku Yobu, omusajja omutuukirivu: “Tomukomedde lukomera okumwetooloola ye n’ennyumba ye ne byonna by’alina, enjuyi zonna? Owadde omukisa omulimu gw’engalo ze, n’ebintu bye byaze mu nsi. Naye kaakano golola omukono gwo okome ku byonna by’alina, kale, alikwegaanira mu maaso go.”—Yobu 1:10, 11.\n13. Setaani bye yayogera ku Yobu byali byoleka ki, era ekyo kizingiramu kitya abantu bonna?\n13 Setaani yagamba nti Yobu yali aweereza Yakuwa olw’okuba Yakuwa yalina by’amuwadde. Ekyo ne kiba nga kitegeeza nti obugolokofu bwa Yobu tebwali bwa bwesimbu, nti yasinzanga Katonda olw’okuba yali alina by’afuna. Setaani yagamba nti singa Yobu yandiggiddwako emikisa gya Katonda, naye yandikolimidde Omutonzi we. Setaani yali akimanyi nti Yobu yali “musajja eyatuukirira era ow’amazima atya Katonda ne yeewala obubi.” * Singa Setaani yamenya obugolokofu bwa Yobu, kyanditegeezezza nti yandisobodde n’okumenya obugolokofu bw’abantu abalala bonna. Bwe kityo, Setaani yali abuusabuusa obwesigwa bw’abo bonna abaagala okuweereza Katonda. Mu butuufu, ng’azingiramu n’abantu abalala, Setaani yagamba Yakuwa: “Byonna omuntu [si Yobu yekka] by’alina alibiwaayo olw’obulamu bwe.”—Yobu 1:8; 2:4.\n14. Ebyafaayo biraze ki ku ebyo Setaani bye yayogera ku bantu?\n14 Ebyafaayo biraze nti bangi, okufaananako Yobu, basigadde beesigwa eri Yakuwa wadde nga bagezesebwa—ekyawukanira ddala ku ebyo Setaani bye yayogera. Basanyusizza omutima gwa Yakuwa olw’okusigala nga beesigwa, era kino kisobozesezza Yakuwa okwanukula Setaani bye yayogera nti abantu bajja kulekera awo okuweereza Katonda nga bafunye ebizibu. (Abaebbulaniya 11:4-38) Yee, ab’emitima emyesigwa tebaabulidde Katonda. Wadde nga bali mu mbeera enzibu ennyo, beeyongedde okusaba Yakuwa okubawa amaanyi okusobola okugumiikiriza.—2 Abakkolinso 4:7-10.\n15. Kibuuzo ki ekiyinza okujjawo ku bikwata ku misango Katonda gye yasala era ne gy’alisala mu biseera eby’omu maaso?\n15 Kyokka, obwenkanya bwa Yakuwa tebukoma ku nsonga ekwata ku bufuzi n’obugolokofu bw’omuntu. Baibuli etulaga engeri Yakuwa gye yasaliramu omusango abantu kinnoomu era n’amawanga. Era erimu obunnabbi obulaga emisango gy’alisala mu biseera eby’omu maaso. Lwaki tuyinza okuba abagumu nti Yakuwa abadde asala emisango mu butuukirivu, era nti ajja kukola bw’atyo ne mu biseera eby’omu maaso?\nEnsonga Lwaki Obwenkanya bwa Katonda Bwe Businga\nYakuwa ‘talizikiriza batuukirivu wamu n’ababi’\n16, 17. Byakulabirako ki ebiraga nti endaba y’abantu eriko ekkomo bwe kituuka ku bwenkanya?\n16 Yakuwa ayinza okwogerwako bw’ati: “Amakubo ge gonna musango [“ga bwenkanya,” NW].” (Ekyamateeka 32:4) Tewali n’omu ku ffe ayinza okweyogerako bw’atyo, kubanga emirundi mingi endaba yaffe eriko ekkomo etulemesa okumanya ekituufu. Ng’ekyokulabirako, lowooza ku Ibulayimu. Yeegayirira Yakuwa ku bikwata ku kuzikirizibwa kwa Sodomu—wadde ng’obubi bwali bweyongedde nnyo mu kibuga ekyo. Yabuuza Yakuwa: “Olizikiriza abatuukirivu awamu n’ababi?” (Olubereberye 18:23-33) Kya lwatu, eky’okuddamu kyali nti nedda. Lutti omutuukirivu awamu ne bawala be bwe baamala okutuuka mu kibuga kya Zowaali, Yakuwa ‘n’alyoka atonnyesa omuliro n’ekibiriiti’ ku Sodomu. (Olubereberye 19:22-24) Ku luuyi olulala, Yona ‘yanyiikaala’ Katonda bwe yasaasira abantu b’e Nineeve. Okuva Yona bwe yali amaze okulangirira okuzikirizibwa kwabwe, yandibadde mumativu nga bazikiriziddwa—ne bwe bandibadde beenenyezza.—Yona 3:10–4:1.\n17 Yakuwa yakakasa Ibulayimu nti engeri gy’alagamu obwenkanya tetwaliramu kuzikiriza babi kyokka naye era n’okuwonyawo abatuukirivu. Ku luuyi olulala, Yona yalina okuyiga nti Yakuwa musaasizi. Ababi bwe bakyusa amakubo gaabwe, aba ‘mwetegefu okubasonyiwa.’ (Zabbuli 86:5, NW) Okwawukana ku bantu abateekakasa, Yakuwa tabonereza okusobola okulaga nti alina amaanyi, era talema kusaasira bantu ng’atya nti bajja kumutwala ng’omunafu. Bulijjo aba mwetegefu okulaga obusaasizi buli lwe kiba kyetaagisa.—Isaaya 55:7; Ezeekyeri 18:23.\n18. Laga okuva mu Baibuli nti Yakuwa tamala gakola kintu kyonna.\n18 Kyokka, Yakuwa tamala galaga busaasizi. Abantu be bwe beenyigira mu kusinza ebifaananyi, Yakuwa yagamba: “Ndikusalira omusango ng’amakubo go bwe gali; era ndikuleetako emizizo gyo gyonna. So n’eriiso lyange teririkusonyiwa so sirikwatibwa kisa: naye ndikuleetako amakubo go.” (Ezeekyeri 7:3, 4) Bwe kityo, abantu bwe baguggubira ku bikolwa byabwe ebibi, Yakuwa abasalira omusango ng’ebikolwa byabwe bwe biri. Kyokka, asala omusango ng’asinziira ku bujulizi obunywevu. Bwe kityo, bwe yawulira ‘okukaaba’ olw’ebyo ebyali bikolebwa mu Sodomu ne Ggomola, Yakuwa yagamba: “Nnakka kaakano ndabe nga bakolera ddala ng’okukaaba kwayo bwe kuli, okwatuuka eri nze.” (Olubereberye 18:20, 21) Nga tuli basanyufu nnyo nti Yakuwa talinga bantu abanguyiriza okusalawo nga tebannategeera kalonda yenna akwata ku nsonga! Mazima ddala, Yakuwa atuukana n’ekyo Baibuli ky’emwogerako, nti ye “Katonda ow’obwesigwa, ateeyisa mu ngeri etali ya bwenkanya.”—Ekyamateeka 32:4, NW.\nSsa Obwesige mu Bwenkanya bwa Yakuwa\n19. Kiki kye tuyinza okukola singa tuba n’ebintu bye tutategeera ku ngeri Yakuwa gy’alagamu obwenkanya?\n19 Baibuli teddamu buli kibuuzo ekikwata ku bikolwa bya Yakuwa mu biseera ebyayita; era tewa kalonda yenna akwata ku ngeri Yakuwa gy’anaasaliramu omusango abantu kinnoomu oba ebibiina by’abantu mu biseera eby’omu maaso. Bwe tutategeera bulungi bunnabbi obumu oba ebintu ebirala ebiri mu Baibuli olw’okuba kalonda ng’oyo taliiwo, tuyinza okwoleka obwesigwa ng’obwa nnabbi Mikka, eyawandiika: “N[n]aalindiriranga Katonda ow’obulokozi bwange.”—Mikka 7:7.\n20, 21. Lwaki tuyinza okuba abakakafu nti buli kiseera Yakuwa ajja kukola ekituufu?\n20 Tuyinza okubeera abakakafu nti buli kiseera, Yakuwa ajja kukolanga ekituufu. Wadde ng’abantu tebafaayo ku bikolwa ebitali bya bwenkanya, Yakuwa asuubiza: “Okuwalana kwange; nze ndisasula.” (Abaruumi 12:19) Bwe tuba n’omwoyo ogulindirira, tujja kuba tukkiriziganya n’ebigambo by’omutume Pawulo: “Katonda si mwenkanya? Nedda si bwe kiri!”—Abaruumi 9:14, NW.\n21 Mu kiseera kino, tuli ‘mu biro eby’okulaba ennaku.’ (2 Timoseewo 3:1) Obutali bwenkanya ‘n’ebikolwa eby’obukambwe’ biviiriddeko abantu bangi okuyisibwa obubi. (Omubuulizi 4:1, NW) Kyokka, Yakuwa takyukanga. Na buli kati, akyawa obutali bwenkanya, era afaayo nnyo ku abo abayisibwa mu ngeri etali ya bwenkanya. Singa tusigala nga tuli beesigwa eri Yakuwa n’obufuzi bwe, ajja kutuwa amaanyi okugumiikiriza okutuusa ku kiseera kye ekigereke lw’alimalawo obutali bwenkanya bwonna wansi w’obufuzi bw’Obwakabaka.—1 Peetero 5:6, 7.\n^ lup. 13 Yakuwa yayogera bw’ati ku Yobu: “Tewali amufaanana ku nsi.” (Yobu 1:8) Kirabika, Yobu yaliwo nga Yusufu amaze okufa era nga ne Musa tannafuulibwa mukulembeze wa Isiraeri. N’olwekyo, mu kiseera ekyo, kyali kiyinza okugambibwa nti tewaali n’omu yali mugolokofu nga Yobu.\nEkyamateeka 10:17-19 Lwaki tuyinza okubeera abakakafu nti Yakuwa mwenkanya mu ngeri gy’akolaganamu n’abalala?\nYobu 34:1-12 Bw’oyisibwa mu ngeri etali ya bwenkanya, ebigambo bya Eriku biyinza bitya okunyweza obwesige bwo mu butuukirivu bwa Katonda?\nZabbuli 1:1-6 Lwaki kizzaamu amaanyi okumanya nti Yakuwa yeetegereza bulungi ebikolwa by’abatuukirivu n’ababi?\nMalaki 2:13-16 Yakuwa yawulira atya ku kikolwa eky’obutali kya bwenkanya eky’abasajja okugoba bakazi baabwe awatali nsonga ntuufu?


Bukedde Online - Hajji Farooq Ntege akubye abasiraamu be Makindye West enkata\nHajji Farooq Ntege akubye abasiraamu be Makindye West enkata\nPulezidenti Museveni akoze enkyukakyuka mu...\nMUNNABYABUFUZI Hajji Farooq Ntege akubye enkata abasiraamu be ggombolola ya ‘Makindye West’ bwa bawadde lukululana y'amatooke n'ente bibayambe okujaganya obulungi olunaku lwa Eid Adha mu ssanyu.\nMUNNABYABUFUZI Hajji Farooq Ntege akubye enkata abasiraamu be ggombolola ya ‘Makindye West' bwa bawadde lukululana y'amatooke n'ente bibayambe okujaganya obulungi olunaku lwa Eid Adha mu ssanyu.\nFarooq Ntege ng'ono yesowoddeyo okuvugannya ku kifo ky'omubaka wa paliyamenti mu ggombolola ya Makindye West enkata eno agikubye abasiramu bona mu miruka 12 egikola ggombolola ya Makindye West gy'amaliridde okusigukulula Omubaka aliko mu kiseera kino Allan Ssewanyana.\nMu bimu ku byawaddeyo kuliko lukululana y'amatooke n'okuwa buli muruka ente gy'abakuutidde okusala bawutemu ssupu bya kwasizza ba Imam ne ba Maseeka b'emizikiti egyenjawulo mu kitundu kino babigabire abasiraamu.\nNtege agambye kimukakatako ng'omusiraamu okuwaayo eri basiraamu bannaabwe nadala mu kiseera nga kino ekizibu ekya ssenyiga wa Corona bangi kye bamazeeko nga tebakyakola.\n"Ng'omukulembeze kinkakatako okutoola ku katono ke nina ne tukagabana n'abantu be tuwangaala nabo era nkubiriza bakulembeze bannange abalala nadala abasiramu bakole ky'ekimu kuba buli bwogaba Allah akusasulamu empeera" Ntege bwagambye.\nRebecca Kadaga ayise Dr Ruhakana Rugunda mu Palamenti\n'Asidi gwe banjiira yandabya ku magombe'


Omujulizi omulala Richard Byamukama ng’akolera mu kitongole kya Joint Anti Terrorism yagambye nti, Jaden (avunaanibwa) mukwano gwe era yali amuyingizizza mu diiru y’okutta Kasiwukira oluvannyuma lw’okwegeza mu Kasiwukira enfunda ssatu okumukuba amasasi n’alemererwa.\nOMUSANGO gw’okutta omugagga Kasiwukira gwazzeemu okuwulirwa mu kkooti Enkulu eggulo, mu maaso g’omulamuzi Wilson Musalu Musene.\nOludda oluwaabi lwaleese abajulizi bana, ng’omuwendo gw’abajulizi abaakalumiriza nnamwandu Sarah Nabikolo, muganda we Sandra Nakungu n’owa poliisi Ashira Jaden nti be batta omugagga Eria Ssebunya Bugembe Kasiwukira baaweze 20.\nAbajulizi kwabaddeko owa poliisi, Richard Ogwal eyategeezezza kkooti nti yamanya ku lukwe lw’okutta Kasiwukira ne Florence Rugadya Bonabaana omukozi wa UBC TV nga ye yali mukama wa Badru Lutaaya Ssemwanga eyawuliriza akatambi.\nOmujulizi owookuna ye Richard Byamukama nga ye yakwatta akatambi.\nSsemwanga 57, yategeezezza nti amaze emyaka 23 ng’asoma amawulire ng’akatambi okwali amaloboozi mukama we Florence Rugadya ye yakamuwa n’akawuliriza.\nN’agamba nti amaloboozi agaliko ga basajja babiri naye nga tebaatula mannya gaabwe. Omuwaabi wa Gavumenti, Alice Kyomuhangi, yamubuuzizza ategeeze Kkooti biki bye baali boogera.\nSsemwanga yagambye nti “Amaloboozi gaali tegavaayo bulungi naye nasobola okuwuliriza ebyo ebyali bisoboka.\nAbasajja bano baali boogera ku bintu bingi omwali ssente obukadde 30 ze bali bagenda okukolera omulimu, baayogera ne ku mukazi ali mu bbanka ya DFCU eyali alinda ceeke gye baali bataddeyo nga tennaatuusa kiseera kya kuggyayo ssente.\nBaayogera ku muvubuka eyali afulumidde mu Bukedde gwe baali bakutte, munne n’amugumya nti si ye.\nBwenagenda mu maaso nga mpuliriza akatambi, abasajja baayogera ku byokoola bye baayita mayembe agaali mu kisenge ekimu mu nnyumba ekyali kitaggulwa.\nBaayogera ku kasolya k’ennyumba akaakwata omuliro ogutamanyiddwa gye gwava ne baleeta omusumba Kakande n’abasabira.\nWaliwo we baatuuka ne boogera ku byokoola ebiri mu nnyumba nga bagamba nti oluusi balaba abantu abambadde engoye enjeru nga bakuba engoma enganda era nti omukyala gw’ataayatudde mannya yagaana okutuukiriza endagaano y’okusaddaaka omwana gwe baamusaba.\nOmusajja ayogerera mu katambi yategeeza munne nti madam yakkiriza okugenda e Buyindi abuuke eddagala.\nSsemwanga yagambye nti, teyasobola kutegeera muntu gwe baali boogerako kuba eddoboozi teryaliddungi nga buli lw’atuuka ku linnya awulirako ennukuta”KA” era nakikkaatiriza nti mu mboozi eno temwalimu ddoboozi lya mukyala yadde okwogera erinnya ly’omukyala lyonna okugyako okugamba nti madam.\nByamukama yagambye nti “ yasisinkana ne Jaden mu 2014 n’amutegeeza nti alina ddiiru y’okutta omuntu ng’efuna ekiralu.\nTwasisinkana Sandra eyali atudde mu mmotoka ye naye nga feesi agikweka.\nYambuuza ssente ze naakolera omulimu ne mutegeeza nti obukadde 50, naye n’agamba nti agenda kusooka kwebuuza era ne tukomekkereza ku bukadde 30.\nNagenda ne ntegeeza ku bakama bange wabula tuba tetunnaba kufuna bujulizi ne nfuna amawulire nti Kasiwukira bamusse ne tufuna engeri y’okukkwata Jaden ku katambi kuba twali tumusuubira nti ali mu lukwe naye nga tetulina bujulizi.


Bukedde Online - BUKEDDE W’OLWOKUTAANO YAFULUMYE DDA\nBUKEDDE W’OLWOKUTAANO YAFULUMYE DDA\nBUKEDDE W’OLWOMUKAAGA ALIMU EBINTU 5 BY’OTOSAANYE...\nTukulaze embeera ey’obugubi Bannayuganda abasigadde e South Sudan gye balimu ebaviiriddeko okulaajana oluvannyuma lwa UPDF okukomekkereza entegeka z’okubaggyayo. Mulimu ebikwata ku mukazi alondeddwa okudda mu kifo kya Mukajanga.\nTukulaze embeera ey’obugubi Bannayuganda abasigadde e South Sudan gye balimu ebaviiriddeko okulaajana oluvannyuma lwa UPDF okukomekkereza entegeka z’okubaggyayo.\nMulimu ebikwata ku mukazi alondeddwa okudda mu kifo kya Mukajanga.\nPoliisi ettukizza ekikwekweto ku bodaboda okukkakkana nga 100 ziyooleddwa. Byonna biri mu Bukedde w’Olwokutaano.\nMu Ssanyuka ne Wiikendi: Tukulaze engeri katemba ow’okutembeeya gy’agasse Mariam Ndagire ne John Ssegawa.\nMu Akadirisa. Mulimu abazannyi 10 ttiimu za Bulaaya be zifiirako okukansa. Ate Pep Guardiola atendeka Man City bamukubye omupiira ogusooka ne yeekaza. Tosubwa ne ttiimu ya Bukedde ng’ekuwa emipiira egiriko oddi ensava mu Beetingi weeyoolere omudidi.


Kiikino ekiraamo Omusumba Kaggwa kyalekedde Uganda - StaDailyNews\nHome Luganda Agaakuno Kiikino ekiraamo Omusumba Kaggwa kyalekedde Uganda\nOmusumba w’essaza lye Masaka omuwummuze era omugenzi kati ‘Bishop’ John Baptist Kaggwa alina ekiraamo kyalekedde bannaUganda era nasaba abantu okukinywererako basobole okuwangula.\nObubaka buno bwanjuddwa omusumba Serverus Jjumba mu missa y’okusabira omugenzi ku seminale e Bukalasa mu Masaka, leero ku Lwomukaaga.\n“Katonda kwagala, naffe tumwagale ate buli omu ayagale munne. Buli muntu asonyiwe oyo yenna eyamukola obubi,” byebyo ebigambo Omusumba Kaggwa byeyasembye okukuutira abakkiriza.\nOkusinziira ku musumba w’essaza lye Masaka ‘Bishop’ Serverus Jjumba obubaka buno kumpi obufuuse ekiraamo yabuwadde omu ku bantu ababadde bagenze okumulaba muddwaliro e Mulago.\nOmusumba Jjumba n’abantu bonna aboogedde ku mugenzi batendereza obwetowaze bwe wamu nokubeera omukozi era omuntu abadde ayagala ennyo ekika kye.\nOno ategeezezza nga bwasaaliddwa ennyo okufa kwa Kaggwa kubanga afiiridde mukiseera nga yakamala okukwasibwa obusumba bw’essaza lino era nga yetaaga okuwabulwa.\n“omuntu wawansi asembayo, noyo amuddirira , naali mumasekkati, awamu noyo asooka waggulu bonna banyoreddwa olw’okufa kwa musumba Kaggwa olw’engeri ennungi gyabadde yeyisaamu” omusumba Jjumba bw’agambye.\nEkitambiro kya Mmisa ekisiibula omusumba Kaggwa kikulembeddwamu ssentebe w’abeepisikoopi omusumba Anthony Zziwa eyasiimye omugenzi olw’okubeera omukozi ennyo.\nAbakungubazi abalala abeetabye ku mukolo guno kubaddeko Katikkiro wa Buganda Charles Peter Mayiga, bannaddiini ab’enjawulo, abakungu bagavumenti, ababaka ba palamenti awamu n’abantu abalala omuli aba ‘Friends of the Bishops’ ekyatandikibwawo mikwano gy’omugenzi. (Bya Gambuuze)\nPrevious articleCHAN 2020: Zambia, Guinea share spoils\nNext articleTanzania condemns Namibia to early Chan exit


Amakomera 10 Agasinga Okuba Ag’omutawaana Eri Abasibe Munsi Yonna – Uganda Today\nEkifo kyoka ekisinga okuba ekyomulembe omuntu wayinza okubeera y’ensi ebweeru we Kkomera. Bwotunulira ebintu mu bwangu, olaba nti ensi yamutawaana nnyo okubeeramu. Obutabanguko bwamuggirano era kiraga nti obutonde bw’omuntu bulina ebitaatuukirira bingi. Ddala ddala si buli muntu nti ayayanira okutuusa obulabe ku munne, naye era waliwo abantu bangi abawaalirira kulumya banaabwe, ate era bakikola awatali kuwalirizibwa. Olwokuba ensi yabulabe, okulungamya abazzi b’emisango kyamugaso nnyo olwokubeerawo kwabantu nga balamu bulungi. Amakomera gaatekebwaawo, okukuumiramu abazzi b’emisango, ate amakomera agamu, gaatekebwaawo okkumiramu abazzi b’emisango egya naggomola. Bano bebateeka ensi kubunkenke.\nNga essuubi ly’obwenkannya bweriyinza okufunibwa nga tuyita mukubonereza abazza emisango, naye okkuumira abazza emisango egya naggomola awamu mumakomera, kiretera amakomera okuba ebifo eby’omutawaana ennyo mu buli ngeri. Kini nno, bwogattako abakozi mu makomera okuba abakooza abasibe akagiri, kiretera abasibe okulwanagana buli lukya okusobola okuba abalamu oba okufuna kubuwerero. Wammanga lwe lukalala lw’amakomera 10 agasinga okuba ag’omutawaana munsi yonna.\nGasengekeddwa nga tutandikira waggulu\nSan Quentin lyatandikibwaawo mu 1852 era lye komera erisinga okuba ekkadde mu California. Newankubadde ekomera lino lirina omukka gwa gaasi, okumalawo obulamu bw’basibe abasalirwa ogw’okufa, battibwa bakubibwa mpiso. Obutabanguko kumpi kyaluberera mu San Quentin newankubadde ekomera lino lirina abaserikale bangi nnyo. Ekyewuunnyo ekyamaanyi nga kiva mukusosola mu langi kyaaliwo mu 2006, abasibe abasoba mu 100 baatusibwaako ebisago eby’amaanyi. Babiri kubo baafa. Ekomera lino limanyiddwa nnyo olw’embeera yalyo embi ennyo.\nBang Kwang Prison lisangibwa mu Bangkok mu Thailand era lyakazibwaako erya “Bangkok Hilton” kifo ekitegombesa muntu yenna kutwalibwaayo. Lino limanyiddwa nnyo mu kutulugnnya abasibe, abasibe basibibwa mu busenge obw’omujjuzo oguyitiridde era n’abo abokuttibwa batera kuweebwa essaawa ezitasukka bbiri nga okubalabula ku ekyo ekigenda okubatuukako.\nRikers Island Prison Limanyiddwa nnyo olw’mukululo gw’obutabanguko bwa basibe. Omusajja amanyiddwa nga John Reyes eyali omuserikale mu komera eryo, mu 1991 yalaga nga bweyalinanga omweralikirivu kumpi buli lunaku olwo kkubwanga n’okutemulwa byeyalabanga. Olw’obutabanguko buno, kati ekomera lino ly’erimu ku makomera agasinga okukwata amateeka obutiribiri mu nsi yonna era kino, kiyambye nnyo okukendeeza omuwendo gwabasibe abafumitibwa buli mwaaka okuva ku 1,000 okudda ku 70.\nNewankubadde ekomera lya Alcatraz Island erisangibwa kumbalama za San Francisco, California, lyaggalwa emyaaka mingi emabega, lyabangamu abazzi b’emisango abasinga okuba abomutawaana ennyo mu byafaayo. Lyalina omusibe eyayatiikirira ennyo “Al Scarface”. Ekomera lino lyaali limanyiddwa nnyo olw’abasibe okugezaako okubomba n’okutoloka entakera. Muno mwemwaali okugezaako okutoloka okwatuumibwa “battle of Alcatraz” mu Mayi 1946. Lyawalirizibwa okuggalwaawo mu Maaki 1963 olw’ebikolwa ebibi ebyaleetawo okusasannya ensimbi empitirivu okusobola okuliyimirizaawo.\nADX- Florence erisangaibwa mu Colorado lyategekebwa okkumiramu abazzi b’emisango egya naggomola nga bangi kubano balina kuggalirwa kinoomu mukisenge. Abasibe bawaaba omusango nga bemulugunya nti embeera yokusibwa kinoomu yali ereetawo okutulugunya abasibe nga tewali banaabwe balaba bikolobero bibakolebwaako.\nParis, France kyekifo awasangibwa ekomera lya La Sante Prison. Lino limanyiddwa nnyo abasibe okwetta nga bali mu busibe. 1999 abasibe 124 betta. Ekomera lino likiriza abasibe okuvaako mu businge mwebasibirwa esaawa nnya zoka buli lunaku. Ekomera lino litondawo emitendera gyabasibe ekifuula abasibe abamu okuba ab’enkizo kubalala, kino nekiretera abasibe abatalina maanyi okuyisibwa obubi ennyo.\nEmbeera y’ekomera lino erisangibwa mu Turkey mu Dyarbakir mbi nnyo eri obulamu bwabasibe. Ekyalisiiga enziro embi kwekusiba abaana abato ekiseera ekiwanvu. Okweyisa obubi kusinga kumanyibwa nnyo okuva mu baserikale nga ogerageranyiza kubasibe. Mu 1996 abaserikale nga bakolaganira wamu ne poliisi, bakuba abasibe 10 nebafa ate abalala 23 nebalumizibwa nnyo.\nLa Sabaneta lisangibwa mu Venezuela mu South America lyazimbibwa okkumiramu abasibe 15,000 naye likuumirwaamu abasibe 25,000. Lirina abaserikale batono ddala nga omuserikale omu alabirira abasibe150. Lino libaamu entalo nnyingi era mu 1994, olutalo olwamasasi, lwafiiramu abasibe 108, ate abalala abasibe 196 baafa n’abalala 624 nebalumizibwa nnyo mubutabanguko obwaali mu komera lino mu 1995.\nTadmor Military Komera erisangibwa mu Syria, limanyiddwa nnyo mukubonyaboonya abasibe. Amnesty International nga kino kitongole kya nsi yonna ekirwanirira eddembe lya buli muntu, kyalyogerako nga lino “ekomera bweryakolebwa okutyoboola eddembe lyabasibe”. Ekikolwa ekibi ennyo kyaaliwo mu 1980. Pulezidenti Hafeza Al-Assad bweyasimattuka okutemulwa abakambwe ba “Muslim Brotherhood”. Kigambibwa nti pulesidenti yalagira abaserikale okutta buli musibe gwebalabako nga awolera egwanga olw’obutemu obwaali bugezeddwaako kubulamu bwe. Tadmor lyaggalwa mu 2001 ate neriggulwaawo mu 2011. Kati lyakeendeeza kukutyboola eddembe lyabasibe.\nCarandiru Penitentiary mu Brazil mu South America ligambibwa nti ly’ekomera erisinga okuba ery’omutawaana munsi yonna. Mu 1992 okutirimbulwa kw’abasibe kwaaliwo abasibe 102 nebakubwa amasasi nebafa. Ebyobulamu mu komera lino nabyo bibi nnyo. Muddwaliro mu komera lino omu, kubuli basibe bataano alina akawuka akaleeta mukennenya (HIV).\nNewankubadde nga ebweeru w’amakomera nayo eriiyo ebizibu, naye amakomera awatali kubuusabuusa, byebimu kubifo ebisingamu obutabanguko munsi yonna. Amakomera mwemubeera abantu abasinga okuba ab’omutawaana webaggalirwa. Newankubadde waliwo amakomera mangi ag’omutawaana munsi, gano 10 gatwaala ekifo kyakumwanjo okuba agomutawaana.